GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kiluba Kirghiz Korean Latvian Lithuanian Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Eyaŋuti Minɔ ŋudzɔ, elabena mienya ŋkeke ka dzi mia Aƒetɔ la ava o.”—MATEO 24:42.\n1, 2. Nukawoe ɖee fia be míele fifi nuɖoanyi sia ƒe nuwuwu?\nAGBALẼŊLƆLA Bill Emmott gblɔ be: “Aʋawɔwɔwo koŋue kpɔ ŋusẽ ɖe ƒe alafa blavelia dzi wu nu bubu ɖesiaɖe.” Togbɔ be elɔ̃ ɖe edzi be aʋawɔwɔwo kple ŋutasẽnuwo dzɔ le amegbetɔwo ƒe ŋutinyawo katã me hã la, egblɔ kpee be: “Ƒe alafa blavelia me tɔwo meto vovo tso esiwo dzɔ va yi gbɔ o, ke boŋ wo nue sẽ wu. Eyae nye gbãtɔ le ƒe alafawo me si me wowɔ xexeame katã ƒe aʋa ŋutɔŋutɔ le kpɔ . . . Eye abe kpeɖodzi ene la, menye xexeame katã ƒe aʋa ɖeka koe wowɔ o, ke boŋ evee.”\n2 Yesu Kristo gblɔ aʋa siwo me ‘dukɔ latsi tre ɖe dukɔ ŋuti eye fiaɖuƒe ɖe fiaɖuƒe ŋuti’ le ɖi. Ke hã, ‘Kristo ƒe anyinɔnɔ kple nuɖoanyiawo ƒe nuwuwu ƒe dzesiawo’ dometɔ ɖeka koe wònye. Yesu yɔ dɔwuamewo, dɔvɔ̃wo, kple anyigbaʋuʋuwo hã le nyagblɔɖi gã sia me. (Mateo 24:3, 7, 8; Luka 21:6, 7, 10, 11) Le go geɖe me la, afɔku siawo dzi ɖe edzi hesẽ ɖe edzi. Amegbetɔ ƒe vɔ̃ɖivɔ̃ɖi do fievo, abe alesi wòdzena le woƒe nuwɔwɔ ɖe Mawu kple wo haviwo ŋu me ene. Agbenyuinɔnɔ ƒe toyiyi kpakple nuvlowɔwɔ kple ŋutasẽnuwɔwɔ ƒe dzidziɖedzi dze ƒã. Amewo va zu galɔ̃lawo wu esi woalɔ̃ Mawu eye womefena kple agbeɖuɖu kura o. Nusiawo katã nye ɖaseɖiɖi be míele “ɣeyiɣi vɔ̃wo” me.—Timoteo II, 3:1-5.\n3. Aleke wòle be ‘ɣeyiɣiawo ƒe dzesiwo’ nakpɔ ŋusẽ ɖe mía dzii?\n3 Aleke nèbua alesi amegbetɔwo ƒe agbenɔnɔ le gbegblẽm ɖe edzi lae? Ame geɖe metsɔa ɖeke le nu wɔnublanui siwo le dzɔdzɔm la me o, alo metsɔa fu lãme na wo gɔ̃ hã o. Xexeame ƒe ŋusẽtɔwo kple agbalẽnyalawo mese ‘ɣeyiɣiawo ƒe dzesiwo’ gɔme o; eye subɔsubɔhakplɔlawo hã mena mɔfiame nyui aɖeke le nya sia me o. (Mateo 16:1-3) Gake Yesu xlɔ̃ nu eyomedzelawo be: “Eyaŋuti minɔ ŋudzɔ, elabena mienya ŋkeke ka dzi mia Aƒetɔ la ava o.” (Mateo 24:42) Le afisia la, menye ɖeko Yesu de dzi ƒo na mí be míanɔ ŋudzɔ ko evɔ o, ke boŋ be ‘míayi edzi anɔ ŋudzɔ.’ Be míate ŋu ayi edzi anɔ ŋudzɔ la, ele be míayi edzi anɔ ŋute ahanɔ klalo. Esia bia nu geɖe wu lɔlɔ̃ ɖe edzi ko be míele ŋkeke mamlɛawo me eye wòde ŋgɔ wu enyanya be ɣeyiɣiawo le sesẽm. Ele be míaka ɖe edzi vevie be “nuwo katã ƒe nuwuwu ɖo vɔ.” (Petro I, 4:7) Ema ko hafi míanɔ ŋudzɔ vevie fifia wu. Le esia ta, biabia si ŋu wòle be míade ŋugble le enye: ‘Nukae akpe ɖe mía ŋu be kakaɖedzi si le mía si be nuwuwu la tu aƒe la me nasẽ?’\n4, 5. (a) Nukae ado ŋusẽ kakaɖedzi si le mía si be nuɖoanyi vɔ̃ɖi sia ƒe nuwuwu tu aƒe, eye nukatae? (b) Go siwo me Noa ƒe ŋkekea kple Amegbetɔvi la ƒe anyinɔnɔ ɖi wo nɔewo le la dometɔ ɖeka enye ka?\n4 De ŋugble le nɔnɔme siwo nɔ anyi le ɣeyiɣi si do ŋgɔ na amegbetɔwo ƒe ŋutinyamenudzɔdzɔ si ɖeke mesɔ kpli o—Noa ƒe ŋkekea me Tsiɖɔɖɔ gã la—ŋu kpɔ. Amewo vɔ̃ɖi ale gbegbe be “wòɖu dzi” na Yehowa. Egblɔ be: “Matsrɔ̃ ame, siwo mewɔ la ɖa le anyigba blibo la katã dzi.” (Mose I, 6:6, 7) Eye etsrɔ̃ wo hã. Yesu tsɔ ɣeyiɣi ma sɔ kple fifia hegbɔ be: “Sigbe alesi Noa ƒe ŋkekewo nɔ la, nenema ke lanye Amegbetɔvi la ƒe vava.”—Mateo 24:37.\n5 Susu le eme be woabui be Yehowa sena le eɖokui me le egbexexea me ŋu abe alesi wòse le eɖokui me le xexe si do ŋgɔ na Tsiɖɔɖɔa ŋu ene. Esi wònye be ehe xexe mavɔ̃mawu si nɔ anyi le Noa ƒe ŋkekea me va nuwuwui ta la, atsrɔ̃ xexe vɔ̃ɖi si li egbea hã godoo. Gɔmesese nyui si asu mía si ku ɖe alesi ɣeyiɣi ma ɖi míaƒe ŋkekea la ado ŋusẽ kakaɖedzi si le mía si be egbexexea ƒe nuwuwu ɖo. Ekema aleke woɖi wo nɔewoe? Woɖi wo nɔewo le go atɔ̃ ya teti me. Gbãtɔ enye be woxlɔ̃ nu amewo le tsɔtsrɔ̃ si gbɔna ŋu eme kɔ nyuie.\nWoxlɔ̃ Nu Wo “Le Nusiwo Womekpɔ Haɖe O Ŋuti”\n6. Nukae Yehowa ɖo be yeawɔ le Noa ƒe ŋkekea me?\n6 Le Noa ƒe ŋkekea me la, Yehowa gblɔ be: “Nye gbɔgbɔ maganɔ amewo me boo o, elabena ŋutilã wonye le woƒe vodada me, eye woƒe agbe me ŋkekewo nanye ƒe alafa ɖeka kple blave!” (Mose I, 6:3) Mawu ƒe se sia si wode le ƒe 2490 D.M.Ŋ. me lae nye xexe mavɔ̃mawu ma ƒe nuwuwua ƒe gɔmedzedze. Wò ya bu nusi esia afia na amesiwo nɔ agbe ɣemaɣi ŋu kpɔ ko! Ƒe 120 koe susɔ, ne Yehowa nana ‘tsi naɖe anyigba la, bena ŋutilã siwo katã me agbegbɔgbɔ le la, natsrɔ̃, eye anyigba dzi nuwo katã naku.’—Mose I, 6:17.\n7. (a) Aleke Noa wɔ nui ɖe nyanya si wonɛ ku ɖe Tsiɖɔɖɔa ŋu la ŋuti? (b) Aleke wòle be míawɔ nu ɖe nuɖoanyi sia ƒe nuwuwu ŋuti nuxlɔ̃amenyawo ŋui?\n7 Noa xɔ afɔku si le ŋgɔ la ŋuti nyanyanana ƒe geɖewo do ŋgɔ, eye wòzã ɣeyiɣi la nunyatɔe tsɔ dzra ɖo ɖe agbetsitsi ŋu. Apostolo Paulo gblɔ be: “Esime [Noa xɔ] ɖeɖefia tso Mawu gbɔ le nusiwo womekpɔ haɖe o ŋuti la, etsɔ mawuvɔvɔ̃ wɔ aɖakaʋu hena eƒemetɔwo ɖeɖe.” (Hebritɔwo 11:7) Ke míawo ya ɖe? Anye ƒe 90 enye esia tso esime nuɖoanyi sia ƒe ŋkeke mamlɛawo dze egɔme le ƒe 1914 me. Míele “nuwuɣi” la me nyateƒe. (Daniel 12:4) Aleke wòle be míawɔ nui ɖe nuxlɔ̃ame si wona mí la ŋui? Biblia gblɔ be: “Amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.” (Yohanes I, 2:17) Eyata fifiae nye ɣeyiɣi si wòle be míatsɔ vevienyenye awɔ Yehowa ƒe lɔlɔ̃nui wu ɖesiaɖe.\n8, 9. Nuxlɔ̃ame kawo wona le egbeŋkekeawo me, eye aleke wole gbeƒã ɖem woe?\n8 Le egbeŋkekeawo me la, Biblia-srɔ̃la dzianukwaretɔwo srɔ̃e le Ŋɔŋlɔawo si tso gbɔgbɔ me la me be woatsrɔ̃ nuɖoanyi sia godoo. Ðe míexɔ esia dzi sea? De dzesii be Yesu Kristo gblɔ eme kɔ ƒã be: “Xaxa gã lava, esi meva kpɔ tso xexeame ƒe gɔmedzedze vaseɖe egbegbe o, eye megale vava ge akpɔ o.” (Mateo 24:21) Yesu gblɔ hã be yeava abe Ʋɔnudrɔ̃la si Mawu tia ene eye yeama amewo me abe alesi alẽkplɔla maa alẽwo ɖa tso gbɔ̃wo gbɔe ene. Amesiwo medze o la ‘ayi ɖe fukpekpe mavɔ la me, ke ame dzɔdzɔewo la woayi ɖe agbe mavɔ la me.’—Mateo 25:31-33, 46.\n9 Yehowa na eƒe amewo ƒe ŋku nɔa nuxlɔ̃amenya siawo ŋu to ŋkuɖodzinya siwo sɔ ɖe ɣeyiɣia dzi la nana wo to gbɔgbɔmenuɖuɖu si “dɔla nuteƒewɔla kple aɖaŋudzela” nana dzi me. (Mateo 24:45-47) Gawu la, wole dukɔ, to, gbegbɔgblɔ, kple amesiame kpem be ‘woavɔ̃ Mawu, eye woatsɔ ŋutikɔkɔe nɛ, elabena eƒe ʋɔnudɔdrɔ̃gaƒoƒo la ɖo.’ (Nyaɖeɖefia 14:6, 7) Fiaɖuƒegbedasi si ƒe gbeƒã ɖem Yehowa Ðasefowo le le xexeame katã ƒe akpa vevi aɖee nye nuxɔxlɔ̃ be Mawu ƒe Fiaɖuƒea aɖe amegbetɔwo ƒe dziɖuɖu ɖa kpuie. (Daniel 2:44) Mele be woabu nuxlɔ̃amenya sia nu tsɛe o. Mawu Ŋusẽkatãtɔ la wɔna ɖe eƒe nya dzi ɣesiaɣi. (Yesaya 55:10, 11) Ewɔe le Noa ƒe ŋkekea me, eye awɔe le míaƒe ŋkekea me hã.—Petro II, 3:3-7.\nGbɔdɔdɔ ƒe Agbegbegblẽnɔnɔ Va Bɔ\n10. Nya kae woate ŋu agblɔ tso Noa ƒe ŋkekea me gbɔdɔdɔ ƒe agbegbegblẽnɔnɔ ŋu?\n10 Míaƒe ɣeyiɣia sɔ kple Noa ƒe ŋkekea le go bubu me. Yehowa de se na ŋutsu kple nyɔnu gbãtɔ be ‘woayɔ anyigba la dzi’ to gbɔdɔdɔ ƒe ŋutete si Mawu na wo la zazã bubutɔe le srɔ̃ɖeɖe ƒe ɖoɖoa me me. (Mose I, 1:28) Le Noa ƒe ŋkekea me la, mawudɔla sẽtowo tsɔ gbɔdɔdɔ manɔdzɔdzɔme nu ƒo ɖi ameƒomeae. Woɖi va anyigba dzi, do amegbetɔ ŋutilãwo, hedɔ kple nyɔnu dzetugbewo, eye wodzi vi siwo nye amegbetɔ afã kple gbɔgbɔ vɔ̃ afã—siwo nye ame dzɔtsuwo alo ame kakowo. (Mose I, 6:2, 4) Wotsɔ mawudɔla nudzrola siawo ƒe nuvɔ̃ sɔ kple Sodom kple Gomora ƒe nutovowɔwɔ. (Yuda 6, 7) Esia wɔe be gbɔdɔdɔ ƒe agbegbegblẽnɔnɔ va bɔ le ŋkeke mawo me.\n11. Agbenɔnɔ ka ƒomevie na míaƒe ɣeyiɣia ɖi Noa ƒe ŋkekea?\n11 Ke egbeŋkekea me ƒe agbenɔnɔ ya ɖe? Le ŋkeke mamlɛ siawo me la, ame geɖe tu woƒe agbenɔnɔ ɖe gbɔdɔdɔ dzi. Paulo ɖɔ amesiawo wòsɔ nyuie be “esi woƒe dzitsinya ku atri la”; wo dometɔ geɖe tsɔ wo ɖokui “na hadzedze, bene woanɔ makɔmakɔnyenye katã dzi le ŋukeklẽ me.” (Efesotɔwo 4:19) Gbɔdɔdɔ ƒe nuwɔnawo ɖeɖefia, gbɔdɔdɔ do ŋgɔ na srɔ̃ɖeɖe, ɖeviwo gbɔ dɔdɔ, kple vidzinu ɖeka tɔgbe tɔwo ƒe gbɔdɔdɔ bɔ ɖe afisiafi. Wo dometɔ aɖewo le “woƒe vodada ŋuti fetu” xɔm xoxo to nulɔdɔwo xɔxɔ, ƒomewo ƒe gbagbã, kple hadomekuxi bubuwo ƒe fuɖename dzi.—Romatɔwo 1:26, 27.\n12. Nukatae wòle be míalé fu nusi nye vɔ̃?\n12 Le Noa ƒe ŋkekea me la, Yehowa na Tsiɖɔɖɔ gã tsrɔ̃ xexe si nɔ gbɔdɔdɔ ƒe tsu kum la. Mele be míaŋlɔ nyateƒe si wònye be ŋkeke siawo sɔ pɛpɛpɛ kple Noa ƒe ŋkekeawo la be gbeɖe o. “Xaxa gã” si gbɔna la aɖe ‘matrewɔlawo, ahasiwɔlawo, hadzelawo, kple ŋutsu siwo dɔna kple ŋutsuwo’ ɖa le anyigba dzi. (Mateo 24:21; Korintotɔwo I, 6:9, 10; Nyaɖeɖefia 21:8) Aleke wòhiã vevie be míalé fu nusiwo nye vɔ̃ ahaƒo asa na nɔnɔme siwo ate ŋu akplɔ mí ade agbegbegblẽnɔnɔ mee nye si!—Psalmo 97:10; Korintotɔwo I, 6:18.\n“Nu Vlo Wɔwɔ Xɔ” Anyigba Dzi\n13. Le Noa ƒe ŋkekea me la, nukatae “nu vlo wɔwɔ xɔ” anyigba dzi?\n13 Biblia gblɔ le Noa ƒe ŋkekea ƒe nɔnɔme bubu ŋu be: “Xexeame gblẽ le Mawu ƒe ŋku me, eye nu vlo wɔwɔ xɔ anyigba la dzi.” (Mose I, 6:11) Le nyateƒe me la, ŋutasẽnuwɔwɔ menye nu yeye o. Adam ƒe viŋutsu Kain wu nɔviaŋutsu si nye ame dzɔdzɔe la. (Mose I, 4:8) Lamex ŋlɔ hakpanyawo tso alesi wòwu ɖekakpui aɖee le yeaɖi ɖokuitaʋiʋli aɖe me si ɖe ŋutasesẽ ƒe gbɔgbɔ si nɔ anyi le eŋɔlime la fia. (Mose I, 4:23, 24) Nusi nye nu yeye le Noa ƒe ŋkekea ŋue nye alesi gbegbe nuvlowɔwɔa nu sẽe. Esi Mawuvi mawudɔla sẽtoawo ɖe nyɔnuwo le anyigba dzi hedzi vi—siwo nye Nefilimwo—la, ŋutasesẽ dzi ɖe edzi ɖo afisi womekpɔ kpɔ o. Ŋutasẽla dzɔtsu siawo nye “ameƒuanyilaawo”—“amesiwo ƒoa ame bubuwo ƒua anyi.” (Mose I, 6:4, NW ƒe etenuŋɔŋlɔ) Esia wɔe be “nu vlo wɔwɔ xɔ” anyigba dzi. (Mose I, 6:13) Kpɔ kuxi siwo me Noa anya to le eƒe ƒomea dzi kpɔkpɔ le nɔnɔme sia me la le susu me ɖa! Ke hã, Noa nye ‘ame dzɔdzɔe le dzidzime ma dome.’—Mose I, 7:1.\n14. Aleke ‘ŋutasesẽ xɔ’ egbexexea mee?\n14 Ŋutasesẽ nɔ amegbetɔƒomea dome tso gbaɖegbe ke. Gake abe alesi wònɔ le Noa ƒe ŋkekea me ene la, míaƒe ɣeyiɣia hã kpɔ esi vloe wu ɖesiaɖe la teƒe. Míesea nu tsoa aƒemeŋutasesẽ, nuvlowɔlawo ƒe ŋɔdzidoname, ameƒomevi aɖewo tsɔtsrɔ̃ ɖa ŋutinyawo, kple tutsɔlawo ƒe ame gbogbo aɖewo wuwu yakatsyɔ ŋu edziedzi. Gakpe ɖe eŋu la, wokɔ ʋu geɖe ɖi to aʋawɔwɔ me. Ŋutasesẽ gaxɔ anyigba dzi ake. Nukatae? Nuka gbɔe eƒe dzidziɖedzia tso? Ŋuɖoɖoa gaɖe nu bubu si ɖi Noa ƒe ŋkekea me tɔ fia.\n15. (a) Nuka gbɔe ŋutasesẽ ƒe dzidziɖedzi le ŋkeke mamlɛawo me la tso? (b) Nuka dzie míate ŋu aka ɖo be adzɔ?\n15 Esi woɖo Mawu ƒe Mesia Fiaɖuƒea anyi ɖe dziƒo le ƒe 1914 me la, Fia, Yesu Kristo, si woɖo zi dzi la ɖe afɔ vevi aɖe. Wonya Satana Abosam kple eƒe gbɔgbɔ vɔ̃wo tso dziƒo ɖo ɖe anyigba dzi. (Nyaɖeɖefia 12:9-12) Do ŋgɔ na Tsiɖɔɖɔa la, mawudɔla sẽtowo ŋutɔwoe gblẽ woƒe nɔƒe si le dziƒo la ɖi; gake le egbeŋkekea me la, ɖe wonya wo ɖa. Gakpe ɖe eŋu la, womegate ŋu doa amegbetɔ ŋutilãwo le anyigba dzi be woatsɔ aƒo wo ɖokui ɖe ŋutilãmevivisese manɔsenuwo me o. Eyata le woƒe dziɖeleameƒo, dziku, kple vɔvɔ̃ na ʋɔnudɔdrɔ̃ si gbɔna wo dzi me la, woƒonɛ ɖe amewo kple habɔbɔwo nu be woawɔ nuvlowo kple ŋutasẽnu siwo lolo wu Noa ƒe ŋkekea me tɔwo. Esi mawudɔla sẽtoawo kple woƒe dzidzimeviwo tsɔ vɔ̃wɔwɔ yɔ xexe si nɔ anyi do ŋgɔ na Tsiɖɔɖɔa me megbe la Yehowa tsrɔ̃e. Megable ɖokuiwò o, magbe nusia ke wɔwɔ le míaƒe ŋkekea me o! (Psalmo 37: 10) Gake amesiwo le ŋudzɔ egbea la nya be yewoƒe ɖeɖekpɔkpɔ tu aƒe.\nWoɖe Gbeƒã Gbedasia\n16, 17. Go enelia ka mee Noa ƒe ŋkekea ɖi míaƒe ŋkekea le?\n16 Go enelia si me egbeŋkekea kple xexe si nɔ anyi do ŋgɔ na Tsiɖɔɖɔa ɖi wo nɔewo le la dze le dɔ si wode Noa si be wòawɔ me. Noa kpa aɖakaʋu gã aɖe. Enye “gbeƒãɖela” hã. (Petro II, 2:5) Gbedasi kae wòɖe gbeƒãe? Edze ƒã be Noa ƒe gbeƒãɖeɖea ku ɖe amewo kpekpe be woatrɔ dzime kple tsɔtsrɔ̃ si gbɔna ƒe nyanyanana ŋu. Yesu gblɔ be Noa ƒe ŋkekea me tɔwo ‘mede dzesii o, vaseɖe esime tɔɖɔɖɔ va, eye wòkplɔ wo katã yii.’—Mateo 24:38, 39.\n17 Nenema kee esi Yehowa Ðasefowo le gbeƒãɖeɖedɔ si wode wo si la wɔm moveviɖoɖotɔe la wokaka Mawu Fiaɖuƒea ƒe gbedasia ɖe xexeame katã. Le xexeame ƒe akpawo katã kloe la, amewo te ŋu sea Fiaɖuƒegbedasia hexlẽnɛ le woawo ŋutɔ degbe me. Womaa Gbetakpɔxɔ, si le gbeƒã ɖem Yehowa ƒe Fiaɖuƒea, 25,000,000 kple edzivɔwo ɖe gbegbɔgblɔ siwo wu 140 me. Le nyateƒe me la, wole Mawu ƒe Fiaɖuƒe ŋuti nyanyuia ŋuti gbeƒã ɖem “le xexe blibo la katã me, bena wòanye ɖaseɖiɖi na dukɔwo katã.” Ne wowu dɔ sia nu wòdze Mawu ŋu la, nuwuwua ava godoo.—Mateo 24:14.\n18. Aleke alesi ame geɖe wɔa nui ɖe míaƒe gbeƒãɖeɖedɔa ŋu sɔ kple alesi ame akpa gãtɔ wɔe le Noa ƒe ŋkekea mee?\n18 Ne míebu alesi gbɔgbɔ me kple ŋutilã me agbenyuinɔnɔ yi toe le ŋkeke siwo do ŋgɔ na Tsiɖɔɖɔa me ŋu la, mesesẽ be míakpɔ alesi Noa ƒe ƒomea zu alɔmeɖenui na aƒelika ɖikelawo eye wonye amesiwo wodzuna heɖua fewu le wo ŋu la le susu me o. Ke hã, nuwuwu la va. Nenema kee “fewuɖulawo” do agbogbo le ŋkeke mamlɛawo me “kple fewuɖuɖu.” Ke Biblia gblɔ be: ‘Yehowa ƒe ŋkeke le vava ge abe fiafitɔ ene.’ (Petro II, 3:3, 4, 10) Ava kokoko le ɣeyiɣi ɖoɖia dzi. Matsi megbe o. (Xabakuk 2:3) Aleke nunya anɔ emee nye esi be míanɔ ŋudzɔ!\nAme Ʋɛ Aɖewo Koe Tsi Agbe\n19, 20. Nusiwo ɖi wo nɔewo kae míate ŋu agblɔ le Tsiɖɔɖɔa kple fifi nuɖoanyia ƒe tsɔtsrɔ̃ ŋuti?\n19 Alesi Noa ƒe ŋkekea kple míaƒe ŋkekea ɖi wo nɔewoe la mese ɖe amewo ƒe nugbegblẽwɔwɔ kple woƒe tsɔtsrɔ̃ ko dzi o. Abe alesi amewo tsi agbe le Tsiɖɔɖɔa mee ene la, nenema kee amewo atsi agbe le fifi nuɖoanyi sia ƒe nuwuwui. Amesiwo tsi agbe le Tsiɖɔɖɔa me la nye ɖokuibɔbɔla siwo menɔ agbe abe alesi ame hahooawo nɔe ene o. Wowɔ ɖe nuxlɔ̃amenya si tso Mawu gbɔ na wo la dzi heɖe wo ɖokui ɖa tso xexe vɔ̃ɖi si nɔ anyi ɣemaɣi gbɔ. Biblia gblɔ be: ‘Yehowa ve Noa nu. Noa enye ame dzɔdzɔe kple ame maɖifɔ le eŋɔlimetɔwo dome.’ (Mose I, 6:8, 9) Le ameƒomea katã dome la, ƒome ɖeka, siwo nye ‘ame ʋɛ, siwo le luʋɔ enyi ye woɖe tso tsia me.’ (Petro I, 3:20) Eye Yehowa Mawu de se sia na wo be: “Midzi, ne miasɔ gbɔ, eye miayɔ anyigba la dzi!”—Mose I, 9:1.\n20 Mawu ƒe Nya na kakaɖedzi mí be ‘ameha gã aɖe ado go tso xaxa gã la me.’ (Nyaɖeɖefia 7:9, 14) Ame nenie anɔ ameha gã la me? Yesu ŋutɔ gblɔ be: “Agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” (Mateo 7:13, 14) Ne míetsɔ amesiwo atsi agbe le xaxa gã si gbɔna me la sɔ kple ame biliɔn gbogbo siwo le anyigba dzi la, woanɔ ʋɛ. Gake mɔnukpɔkpɔ si wona amesiwo tsi agbe le Tsiɖɔɖɔa me la tɔgbe ke ate ŋu asu wo si. Vaseɖe ɣeyiɣi aɖe la agbetsilaawo ate ŋu adzi viwo be woanye anyigba yeye la dzi tɔwo.—Yesaya 65:23.\n21, 22. (a) Aleke Tsiɖɔɖɔ ŋuti nuŋlɔɖi me dzodzro sia ɖe vi na wòe? (b) Ƒe 2004 ƒe mawunyakpukpuia enye ka, eye nukatae wòle be míawɔ ɖe aɖaŋu si wòɖo la dzi?\n21 Togbɔ be Tsiɖɔɖɔa adze abe nusi dzɔ gbaɖegbe ʋĩ va yi ene hã la, eme kɔ ƒã be enaa nuxlɔ̃ame si dzi mele be míaŋe aɖaba aƒui o. (Romatɔwo 15:4) Ele be alesi Noa ƒe ŋkekea kple míaƒe ŋkekea ɖi wo nɔewoe nana nusiwo le dzɔdzɔm naganɔ vevie na mí wu ahana míanɔ ŋudzɔ ɖe Yesu ƒe vava abe fiafitɔ ene ava drɔ̃ ʋɔnu ame vɔ̃ɖiwo la ŋu.\n22 Yesu Kristo le mɔ fiam gbɔgbɔmeɖakaʋukpakpadɔ gã aɖe egbea. Gbɔgbɔmeparadiso aɖe si le abe aɖakaʋu ene, si me woanɔ dedie le ahatsi agbe le la, li na tadeagula vavãwo. (Korintotɔwo II, 12:3, 4) Ne míatsi agbe ato xaxa gã la me la, ele be míayi edzi anɔ paradiso ma me. Satana ƒe xexeame le gbɔgbɔmeparadisoa godo eye wòle klalo be yeami amesiame si le gbɔgbɔmekɔlɔ̃e dɔm la. Ele vevie be ‘míanɔ ŋudzɔ’ ahanɔ dzadzraɖoɖi na Yehowa ƒe ŋkekea.—Mateo 24:42, 44.\n• Nuxlɔ̃ame kae Yesu na ku ɖe eƒe vava ŋu?\n• Nukae Yesu tsɔ eƒe anyinɔnɔ sɔ kplii?\n• Mɔ kawo nue míaƒe ɣeyiɣiawo ɖi Noa ƒe ŋkekeawo le?\n• Aleke wòle be ŋugbledede le alesi Noa ƒe ŋkekea kple míaƒe ŋkekea ɖi wo nɔewoe ŋu nakpɔ ŋusẽ ɖe alesi wòle vevie be míawɔ nu kpatae dzi?\n[Nya si ɖe dzesi si le axa 18]\nƑe 2004 ƒe mawunyakpukpuia enye: ‘Minɔ ŋudzɔ, minɔ dzadzraɖoɖi.’—Mateo 24:42, 44.\nNoa wɔ ɖe Mawu ƒe nuxlɔ̃ame dzi. Ðe míewɔnɛ nenema?\n“Sigbe alesi Noa ƒe ŋkekewo nɔ la, nenema ke lanye Amegbetɔvi la ƒe vava”\nƉoe Ɖe Amewo Ɖoe Ɖe Amewo Ele Be Míanɔ Ŋudzɔ Vevie Fifia wu\nw03 12/15 axa 14-19


“Menya Be Afɔ Le Tsitretsitsi La Me”—Yohanes 11:24 | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n‘Mía xɔlɔ̃a le alɔ̃ dɔm, gake meyina be maɖanyɔe.’—YOH. 11:11.\nHADZIDZI: 142, 129\nBiblia me ŋutinya kawoe na Marta ka ɖe edzi be tsitretsitsi li?\nNu kae na míeka ɖe edzi be woafɔ kukuawo ɖe tsitre le etsɔme?\nNu nyui kae Marta kpɔ mɔ na, eye etsɔme nyui kae nèle mɔ kpɔm na?\n1. Nu ka dzie Marta ka ɖo ku ɖe nɔviaŋutsua ŋu? (Kpɔ nɔnɔmetata si le nyati sia ƒe gɔmedzedze.)\nMARTA si nye Yesu xɔlɔ̃ vevi kple eƒe nusrɔ̃la la nɔ nu xam. Nɔviaŋutsu Lazaro ku. Ðe nane ate ŋu awɔe be wòakpɔ akɔfafa? Ɛ̃. Yesu do ŋugbe nɛ be: “Nɔviwò la atsi tsitre.” Togbɔ be nya mawo maɖe Marta ƒe blanuilélea ɖa keŋkeŋ o hã la, exɔ Yesu ƒe nyawo de eme, eye wògblɔ be: “Menya be afɔ le tsitretsitsi la me le ŋkeke mlɔetɔ dzi.” (Yoh. 11:20-24) Eka ɖe edzi be ye nɔviŋutsua afɔ le etsɔme. Gake Yesu wɔ nukunu aɖe. Efɔ Lazaro ɖe tsitre gbe ma gbe ke.\n2. Nu ka tae nàdi be kakaɖedzi si nɔ Marta si la nanɔ ye hã ye si?\n2 Kpeɖodzi aɖeke meli si tae míakpɔ mɔ be Yesu alo Fofoa awɔ nukunu sia tɔgbi na mí egbea o. Ke hã, ɖe kakaɖedzi si nɔ Marta si be woava fɔ míaƒe ame veviwo ɖe tsitre le etsɔme la le wò hã asiwòa? Ðewohĩ srɔ̃wò, nɔwò, tɔwò, tɔgbuiwò alo mamawòe megava li o. Alo èle nu xam le viwò si megava li o ta. Ele dzrowòm vevie be yeawɔ atuu nɛ ahaɖo dze ako nu kplii. Dzidzɔtɔe la, susu nyuiwo li siwo tae wò hã nàte ŋu agblɔ abe Marta ene be, ‘Menya be nye ame lɔlɔ̃a afɔ le tsitretsitsi la me.’ Aɖe vi na Kristotɔ ɖe sia ɖe be wòade ŋugble le nu si tae míeka ɖe tsitretsitsia dzi ɖo la ŋu.\n3, 4. Aleke nukunu siwo Yesu wɔ ɣeyiɣi kpui aɖe do ŋgɔ la anya do ŋusẽ kakaɖedzi si nɔ Marta si?\n3 Afi si gogo Yerusalem ye Marta nɔ, eye anɔ eme be menɔ eteƒe esi Yesu fɔ ahosi aɖe ƒe viŋutsu ɖe tsitre le afi si te ɖe Nain ŋu le Galilea o. Gake anya se nu tso eŋu. Eye anɔ eme hã be menɔ eteƒe esi Yesu fɔ Yairo vinyɔnua ɖe tsitre o, gake anya se nu tso eŋu. Ame siwo nɔ nyɔnuvia gbɔ le aƒea me la ‘nya be eku.’ Ke hã, Yesu lé ɖevi kukua ƒe asi hegblɔ be: “Nyɔnuvi, tsi tsitre!” Ale wòfɔ enumake. (Luka 7:11-17; 8:41, 42, 49-55) Marta kple nɔvia Maria siaa nyae be Yesu tea ŋu yɔa dɔ dɔnɔwo. Eya ta, woka ɖe edzi be ne ɖe Yesu nɔ eteƒe la, anye ne Lazaro meku o. Gake esi Yesu xɔlɔ̃ vevi la ku azɔ la, mɔkpɔkpɔ kae gali? De dzesii be Marta gblɔ be yenya be Lazaro afɔ ɖe tsitre le etsɔme, “le ŋkeke mlɔetɔ dzi.” Nu ka tae wòka ɖe esia dzi? Eye nu ka tae nàte ŋu aka ɖe edzi be woava fɔ amewo, siwo dome wò ame lɔlɔ̃wo hã ate ŋu anɔ la ɖe tsitre le etsɔme?\n4 Susu nyuiwo li siwo tae míexɔ tsitretsitsia dzi se ɖo. Esime míele wo dometɔ aɖewo me dzrom la, ɖewohĩ àde dzesi nanewo le Mawu ƒe Nyaa me ku ɖe tsitretsitsia ŋu, siwo ŋu mèbu kpɔ o. Esia ado ŋusẽ mɔkpɔkpɔ si le asiwò be àgakpɔ wò ame lɔlɔ̃wo ake.\nNUDZƆDZƆ SIWO NAA MƆKPƆKPƆ AME!\n5. Nu kae na Marta ka ɖe edzi be woafɔ Lazaro ɖe tsitre?\n5 De dzesii be Marta megblɔ be: ‘Mele mɔ kpɔm be nɔvinyea afɔ o.’ Ke boŋ egblɔ be: “Menya be afɔ.” Anɔ eme be tsitretsitsi siwo ŋu Marta nya nu tsoe hafi Yesu dze eƒe subɔsubɔdɔa gɔme lae na wòka ɖe nya ma dzi. Tso eƒe ɖevime ke la, esea nu tso tsitretsitsi mawo ŋu le aƒe me kple ƒuƒoƒea siaa. Azɔ míadzro tsitretsitsi ŋuti nya etɔ̃ aɖewo siwo ŋu woƒo nu tsoe le Ŋɔŋlɔawo me la me.\n6. Nukunu kae Eliya wɔ si ŋu Marta nya nu tsoe?\n6 Tsitretsitsi gbãtɔa dzɔ le ɣeyiɣi si me Mawu nɔ nukudɔwo wɔm to eƒe nyagblɔɖila Eliya dzi. Ahosi dahe aɖe si nɔ Foiniketɔwo ƒe ƒutadu Zarefat, si le Israel ƒe dziehe la, wɔ amedzro na nyagblɔɖilaa. Mawu to nukumɔ aɖe dzi kpɔ egbɔ be nyɔnua ƒe wɔ kple ami mevɔ o, ale be woa kple viaŋutsuvia natsi agbe. (1 Fia. 17:8-16) Emegbe via va dze dɔ heku. Ke hã, Eliya kpe ɖe eŋu. Edra ɖe ɖevi si ku la dzi eye wòdo gbe ɖa gblɔ bena: “Mawu, meɖe kuku, na ɖevi sia ƒe agbe natrɔ ava eme.” Eye wòva eme nenema! Mawu se Eliya ƒe gbedodoɖaa eye ɖevia gbɔ agbe. Esiae nye tsitretsitsi gbãtɔ si ŋu Biblia ƒo nu tsoe. (Xlẽ 1 Fiawo 17:17-24.) Ðikeke mele eme o be Marta nya nu tso nukunu ma ŋu.\n7, 8. (a) Ƒo nu tso nu si Elisa wɔ tsɔ fa akɔ na nyɔnu aɖe la ŋu. (b) Nu kae nukunu si Elisa wɔ la fia mí tso Yehowa ŋu?\n7 Nyagblɔɖila Elisa, si va xɔ ɖe Eliya teƒe, hã fɔ ame ɖe tsitre. Emae nye tsitretsitsi evelia si ŋu woƒo nu tsoe le Ŋɔŋlɔawo me. Israel nyɔnu bubume aɖe si nɔ Sunem la wɔ amedzro na Elisa etɔxɛe. Mawu to nyagblɔɖilaa dzi ɖo eteƒe na nyɔnu sia si tsi ko la kple srɔ̃a tsitsi la esi wòna nyɔnua dzi ŋutsuvi. Ƒe aɖewo megbe la, ɖevia ku. Bu ale si gbegbe esia anya gbã dzi na nɔae ŋu kpɔ. Esi wòbia mɔ le srɔ̃a gbɔ la, ezɔ mɔ si didi abe kilometa 30 ene yi Elisa gbɔ le Karmel Toa dzi. Nyagblɔɖilaa dɔ eƒe subɔvi Gehazi ɖo ɖe eŋgɔ ɖe Sunem. Gehazi mete ŋu fɔ ɖevia ɖe tsitre o. Emegbe vidada si nɔ nu xam la kpakple Elisa hã va ɖo.—2 Fia. 4:8-31.\n8 Elisa te ɖe ŋutsuvi si ku la ŋu le aƒea me, eye wòdo gbe ɖa. Nukutɔe la, ɖevi la gbɔ agbe eye dzi dzɔ dadaa eteƒe mekɔ o! (Xlẽ 2 Fiawo 4:32-37.) Anya ɖo ŋku nya si Hana si tsi ko tsã la gblɔ le gbedodoɖa me esi wòkplɔ Samuel va avɔgbadɔa me be wòasubɔ le afi ma la dzi. Hana gblɔ be: ‘Yehowa dea ame Tsiẽƒe, eye wòfɔa ame ɖe tsitre.’ (1 Sam. 2:6) To tsitretsitsi sia si dzɔ le Sunem dzi la, Mawu na eme kɔ ƒãa be yeate ŋu afɔ kukuawo ɖe tsitre.\n9. Ƒo nu tso tsitretsitsi etɔ̃lia si ŋu nya wogblɔ le Biblia me la ŋu.\n9 Nukunu bubu aɖe gadzɔ le Elisa ƒe ku megbe. Esi wòwɔ nyagblɔɖidɔa ƒe 50 kple edzivɔ megbe la, ‘eva dze dɔ si wui mlɔeba.’ Le ɣeyiɣi aɖe megbe esi Elisa ƒe kukua nyunyɔ wòsusɔ eƒe ƒuwo ɖeɖe la, adzohawo va anyigba la dzi esime Israel-vi aɖewo nɔ mɔ dzi yina ame kuku aɖe ɖi ge. Esi wotsi dzi be yewoasi le futɔawo nu ta la, wotsɔ ame kukua ƒu gbe ɖe yɔdo si me Elisa ƒe ƒuawo nɔ la me. Biblia gblɔ be: “Esi ame kukua ka Elisa ƒe ƒuwo ŋu ko la, egbɔ agbe, eye wòtso ɖe eƒe afɔwo dzi.” (2 Fia. 13:14, 20, 21) Tsitretsitsi ŋuti nya siawo na Marta kpɔe kɔtɛ be Mawu kpɔ ŋusẽ ɖe ku dzi vavã! Eye ele be woana míawo hã míaka ɖe edzi be ŋusẽ triakɔ si ŋu seɖoƒe mele o ye le Mawu si.\nWOFƆ AMEWO ÐE TSITRE LE ƑE ALAFA GBÃTƆ ME\n10. Nu kae Petro wɔ na nɔvinyɔnu Kristotɔ aɖe si ku?\n10 Kristotɔwo Ƒe Hela Ŋɔŋlɔawo hã ƒo nu tso ale si Mawu to esubɔla wɔnuteƒewo dzi fɔ amewo ɖe tsitre ŋu. Míeƒo nu tso ale si Yesu fɔ ame ɖe tsitre le afi si te ɖe Nain ŋu kple esi wògawɔ le Yairo ƒeme ŋu va yi. Emegbe apostolo Petro hã fɔ nyɔnu Kristotɔ aɖe si ŋkɔe nye Dorkas (alo Tabita) ɖe tsitre. Petro yi xɔ si me wotsɔe mlɔ la me. Esi Petro te ɖe ame kukua ŋu la, edo gbe ɖa. Eyome egblɔ be: “Tabita, tsi tsitre!” Ale wògbɔ agbe enumake, eye Petro ‘kplɔe de asi na nɔviawo agbagbee.’ Nudzɔdzɔ sia wɔ dɔ ɖe amewo dzi ale gbegbe be “ame geɖewo va xɔ Aƒetɔ la dzi se.” Eya ta, nusrɔ̃la siawo te ŋu gblɔ Yesu ŋuti nya nyuia kpakple ŋusẽ si le Yehowa si be wòafɔ kukuawo ɖe tsitre la ŋu nya na amewo.—Dɔw. 9:36-42.\n11. Nyatakaka kae atikewɔla Luka na ku ɖe nu si dzɔ ɖe ɖekakpui aɖe dzi ŋu, eye dɔ kae nudzɔdzɔ ma wɔ ɖe amewo dzi?\n11 Ame bubu aɖewo hã kpɔ tsitretsitsi bubu aɖe teƒe. Gbe ɖeka Apostolo Paulo nɔ kpekpe aɖe me le dziƒoxɔ aɖe dzi le Troa, si nye egbegbe Turkey ƒe dzieheɣetoɖoƒe. Paulo nɔ nuƒoƒo dzi va se ɖe zãtiƒe. Ðekakpui aɖe si ŋkɔe nye Eutiko la nɔ anyi ɖe fesre nu nɔ to ɖom. Ke esi alɔ̃ fii la, ege tso dzisasrã etɔ̃lia dzi. Ðewohĩ atikewɔla Lukae nye ame gbãtɔ si ɖo Eutiko gbɔ, eye wòdoe kpɔ: Ede dzesii be menye ɖeko nu vevi wɔ Eutiko eye wòyi ɖi me o, ke boŋ eku! Paulo ɖi va anyi hekpla asi ɖee eye wògblɔ nya wɔdɔɖeamedzi sia be: “Ele agbe.” Bu ale si gbegbe nudzɔdzɔ sia awɔ dɔ ɖe eteƒekpɔlawo dzii ŋu kpɔ! Wonyae be ɖekakpuia ku, eya ta esi wokpɔe be egbɔ agbe la, “akɔfafa si wokpɔ la wu gbɔgblɔ.”—Dɔw. 20:7-12.\nMƆKPƆKPƆ SI ŊU KAKAÐEDZI LE\n12, 13. Biabia kawoe tsitretsitsi ŋuti nya siwo me míedzro la fɔ ɖe te?\n12 Ele be tsitretsitsi ŋuti nya siwo me míedzro la nana kakaɖedzi si nɔ Marta si la nanɔ wò hã asiwò. Míate ŋu aka ɖe edzi be mía Mawu, Ame si na agbe mí la, ate ŋu afɔ kukuawo ɖe tsitre. Eɖe dzesi be Mawu subɔla wɔnuteƒewo abe Eliya, Yesu, alo Petro ene nɔ eteƒe esime Yehowa wɔ nukunu mawo. Gake nu kae míate ŋu agblɔ tso ame siwo ku le ɣebubuɣiwo le amegbetɔ ƒe ŋutinya me ŋu? Ne ɣeaɖeɣi le ŋutinya me Mawu menɔ amewo fɔm ɖe tsitre o la, ɖe nuteƒewɔla siwo nɔ anyi le ɣeyiɣi mawo me ate ŋu akpɔ mɔ be Mawu ava fɔ kukuawo le etsɔmea? Ðe kakaɖedzi si nɔ Marta si esi wògblɔ be, “Menya be [nɔvinyea] afɔ le tsitretsitsi la me le ŋkeke mlɔetɔ dzi” la ate ŋu anɔ woawo hã sia? Nu kae na Marta ka ɖe nya sia dzi, eye nu ka tae wò hã nàte ŋu aka ɖe edzi?\n13 Le nyateƒe me la, ŋutinya vovovowo le Mawu ƒe Nyaa me siwo ɖee fia be Yehowa subɔla wɔnuteƒewo nyae be woava fɔ amewo ɖe tsitre le etsɔme. Míadzro wo dometɔ ʋɛ aɖewo me kpɔ.\n14. Tsitretsitsi ŋuti nufiame kae le Abraham ƒe ŋutinyaa me na mí?\n14 De ŋugble le nu si Mawu gblɔ na Abraham be wòawɔ na Isak, si nye vi si wònɔ mɔ kpɔm na xoxoxo la ŋu kpɔ. Yehowa gblɔ nɛ be: ‘Meɖe kuku, kplɔ viwò, wò tenuvi Isak, si nèlɔ̃ vevie la, eye nàtsɔe asa numevɔe.’ (1 Mose 22:2) Bu ale si Abraham anya se le eɖokui mee ŋu kpɔ. Do ŋgɔ la, Yehowa do ŋugbe be yeato Abraham ƒe dzidzimevi dzi ayra dukɔwo katã. (1 Mose 13:14-16; 18:18; Rom. 4:17, 18) Yehowa gblɔ hã be yayra ma ava to “Isak” dzi. (1 Mose 21:12) Gake aleke nya siawo ava eme ne Abraham wu Isak hetsɔe sa vɔe? Gbɔgbɔ ʋã Paulo wòɖe eme be Abraham xɔe se be Mawu ate ŋu afɔ Isak ɖe tsitre. (Xlẽ Hebritɔwo 11:17-19.) Biblia megblɔ be Abraham susui be ne yewɔ Mawu ƒe gbe dzi la, Isak afɔ le gaƒoƒo ʋɛ aɖewo, ŋkeke ɖeka aɖe, alo kwasiɖa ɖeka aɖe ko megbe o. Abraham menya ɣeyiɣi si wòaxɔ hafi via nagbɔ agbe o. Ke hã eka ɖe edzi be Yehowa afɔ Isak ɖe tsitre.\n15. Mɔkpɔkpɔ kae nɔ blemafofo Hiob si?\n15 Blemafofo Hiob hã nɔ mɔ kpɔm be woava fɔ ame siwo ku la ɖe tsitre le etsɔme. Enyae be ne wolã ati la, eƒe takpoea agate ŋu adze eye wòagava nɔ abe ati yeye ene. Gake mele alea le amegbetɔwo gome o. (Hiob 14:7-12; 19:25-27) Ne ame ku la, mate ŋu afɔ eɖokui tso yɔme agava nɔ agbe ake o. (2 Sam. 12:23; Ps. 89:48) Ke hã, esia mefia be Mawu mate ŋu afɔ ame si ku ɖe tsitre o. Le nyateƒe me la, Hiob xɔe se be Yehowa aɖo ŋkeke aɖe ɖi si dzi wòagaɖo ŋku ye dzi. (Xlẽ Hiob 14:13-15.) Hiob menya gbe si gbe Mawu afɔ ye le etsɔme o. Ke hã, eka ɖe edzi be Ame si gbɔ amegbetɔwo ƒe agbe dzɔ tso la ate ŋu aɖo ŋku ye dzi ahafɔ ye ɖe tsitre, eye awɔe hã.\n16. Dzideƒonya kae mawudɔla aɖe gblɔ na nyagblɔɖila Daniel?\n16 Daniel hã nye nuteƒewɔla bubu si ŋu woƒo nu tsoe le Hebri Ŋɔŋlɔawo me. Esubɔ Mawu nuteƒewɔwɔtɔe ƒe geɖe eye Yehowa kpe ɖe eŋu. Gbe ɖeka, mawudɔla aɖe gblɔ na Daniel, si Mawu buna “ame vevi” la be, “ŋutifafa na wò,” “sẽ ŋu.”—Dan. 9:22, 23; 10:11, 18, 19.\n17, 18. Ŋugbe kae wodo na Daniel ku ɖe eƒe etsɔme ŋu?\n17 Esi Daniel xɔ ƒe 100 kloe eye eƒe kuɣi nɔ ɖoɖom la, anya nɔ eƒe etsɔme ŋu bum. Ðe Daniel kpɔ mɔ be yeagava nɔ agbe akea? Ɛ̃! Le Daniel ƒe agbalẽa ƒe nuwuwu lɔƒo la, Mawu gblɔ kakaɖedzinya sia nɛ be: “Wò la, heyi va se ɖe nuwuwu. Àgbɔ ɖe eme.” (Dan. 12:13) Daniel si ku amegã la nyae be kukuawo le gbɔgbɔm ɖe eme, eye “ɖoɖowɔwɔ alo sidzedze alo nunya mele Tsiẽƒe,” afi si yele yiyi ge kpuie la o. (Nyagb. 9:10) Gake Daniel matsi afi ma tegbee o. Yehowa do ŋugbe nyui aɖe si ava eme nɛ le etsɔme la nɛ.\n18 Mawudɔlaa gblɔ le eƒe gbedeasia dzi yiyi me be: “Àfɔ le ŋkekeawo ƒe nuwuwu axɔ wò gome.” Daniel menya ɣeyiɣi si tututu esia adzɔ o. Mawudɔlaa ƒe nyaa fia be Daniel aku ahagbɔ ɖe eme. Gake nya si wogblɔ nɛ be ‘afɔ ahaxɔ eƒe gome’ le etsɔme la fia be Mawu le ŋugbe dom nɛ be yeava fɔe ɖe tsitre ɣeyiɣi didi aɖe le eƒe ku megbe. Esia ava eme “le ŋkekeawo ƒe nuwuwu.”\nWò hã àte ŋu aka ɖe tsitretsitsia dzi abe Marta ene (Kpɔ memama 19, 20)\n19, 20. (a) Aleke tsitretsitsi ŋuti nudzɔdzɔ siwo me míedzro la do ƒome kple nya si Marta gblɔ na Yesu? (b) Nu ka mee míadzro le nyati si kplɔe ɖo me?\n19 Edze ƒãa be susu nyuiwo li siwo tae Marta ka ɖe edzi be, Lazaro, ye nɔvi wɔnuteƒe la “afɔ le tsitretsitsi la me le ŋkeke mlɔetɔ dzi.” Ele be ŋugbe si wodo na Daniel kpakple ale si Marta xɔ tsitretsitsia dzi see la nado ŋusẽ míaƒe xɔse egbea. Tsitretsitsia ava godoo.\n20 Nu siwo dzɔ le blema siwo me míedzro la ɖo kpe edzi kɔtɛ be kukuawo agate ŋu ava nɔ agbe ake. Eye Mawu subɔlawo kpɔ mɔ na ɣeyiɣi si me woava fɔ kukuawo ɖe tsitre le etsɔme. Gake ɖe kpeɖodzi aɖe li be woate ŋu agblɔ ame ƒe tsitretsitsi ŋu nya ɖi ɣeyiɣi didi aɖe do ŋgɔ eye wòava emea? Ne ɖe li la, ekema ana míagaka ɖe edzi geɖe wu be woava fɔ kukuawo ɖe tsitre gbe ɖeka abe ale si Marta hã kpɔ mɔe ene. Gake ɣekaɣie esia adzɔ? Míadzro nya siawo me le nyati si kplɔe ɖo me.


JW Agbenɔnɔ Kple Subɔsubɔdɔ Kpekpe Ƒe Ðoɖowɔɖi November 19-25, 2018\nHadzidzi 73 Kple Gbedodoɖa\n“Woyi Edzi Ƒo Nu Tso Mawu Ƒe Nya La Ŋu Kple Dzideƒo”: (10 min.)\nDw 4:5-13—Togbɔ be apostoloawo ‘menya agbalẽ o, eye wonye ame tsɛwo’ hã la, Petro kple Yohanes mevɔ̃ be yewoaʋli yewoƒe xɔse ta le dziɖulawo, kple agbalẽfialawo ŋkume o (w08 9/1 15, aɖaka; w08 5/15 30 ¶6)\nDw 4:18-20—Togbɔ be wodo ŋɔdzi na wo hã la, Petro kple Yohanes medzudzɔ gbeƒãɖeɖe o\nDw 4:23-31—Kristotɔ siwo nɔ anyi le ƒe alafa gbãtɔ me la ɖo ŋu ɖe Yehowa ƒe gbɔgbɔ kɔkɔea ŋu be wòana dzi nanɔ yewo ƒo (it-1-E 128 ¶3 [it-1-F 141 ¶1])\nDw 4:11—Mɔ ka nue Yesu nye “dzogoedzikpe vevitɔ” le? (it-1-E 514 ¶4 [it-2-F 591 ¶2])\nDw 5:1—Nu ka tae Anania kple Safira dzra woƒe nunɔamesi aɖe? (w13 3/1 15 ¶4)\nBiblia Xexlẽ: (4 min. alo made o) Dw 5:27-42\nYiyi Zi Gbãtɔ: (2 min. alo made o) Zã kpɔɖeŋudzeɖonyaa nàtsɔ adze wò dɔa gɔme. Amea gblɔ nya aɖe si amewo lɔ̃a gbɔgblɔ la be yeatsɔ atsi nya ɖe nuwò.\nTɔtrɔyi Gbãtɔ: (3 min. alo made o) Zã kpɔɖeŋudzeɖonyaa nàtsɔ adze wò dɔa gɔme. Emegbe amea gblɔ na wò be menye Kristotɔe yenye o.\nTɔtrɔyi Evelia Ƒe Video: (5 min.) Na woaɖe videoa, eye miadzro eme.\n“Kekeviwo Zazã Le Ðaseɖiɖidɔa Me Le Vi Ðem Le Xexea Me”: (15 min.) Numedzodzro si subɔsubɔdɔdzikpɔla awɔ. Na woaɖe videoa. (Ʋu Videowo, eye nàyi MÍAƑE KPEKPEWO KPLE SUBƆSUBƆDƆA) Ne miaƒe hamea zãa kplɔ̃ alo kekevi tsɔ wɔa dutoƒoɖaseɖiɖidɔa la, ekema na woakpɔ ale si wòle. Ƒo nu tso ɖoɖo siwo miewɔ le mia gbɔ la ŋu. Ne ɣeyiɣia ɖe mɔ la, ƒo nu tso nuteƒekpɔkpɔ nyui aɖewo ŋu alo ana woawɔ woƒe wɔwɔfia. Gblɔ ale si gbeƒãɖelawo awɔ aƒo wo ɖokuiwo ɖe dɔ sia me.\nHame Ƒe Biblia Nusɔsrɔ̃: (30 min.) jy ta 43 ¶8-18\nHadzidzi 64 Kple Gbedodoɖa\nKristotɔwo Ƒe Agbenɔnɔ Kple Subɔsubɔdɔ Ƒe Ðoɖowɔɖi Hena November 19-25, 2018


Nu Kae Nye Paradiso? | Nya Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nAme aɖewo susu be glitoto aɖee Paradiso nye. Ewɔna na ame bubu aɖewo hã be drɔ̃eƒenya koe wònye amewo gblɔna, be enye abɔ dzeani aɖe si me ame nyuiwo le tegbee eye wonɔa agbe ɖɔʋu si me dzidzɔ sɔŋ le.\n“Paradiso” nye ŋkɔ si wotsɔ na teƒe si amegbetɔ gbãtɔwo nɔ, si nye Eden-bɔ la. (1 Mose 2:7-15) Biblia gblɔ tso abɔ ma ŋu be enye teƒe si atsu kple asi gbãtɔwo nɔ ŋutɔŋutɔ; afi si dɔléle alo ku menɔ o. (1 Mose 1:27, 28) Esi atsu kple asi gbãtɔ siawo gbe toɖoɖo Mawu ta, wonya wo ɖa le woƒe aƒe dzeani ma si nye paradiso la me. Gake Biblia me nyagblɔɖi geɖe gblɔ be, woagaɖo Paradiso anyi ake na amegbetɔwo le etsɔme.\nNe Mawu nye lɔlɔ̃ la, ekema susu le eme be aɖo eteƒe na esubɔla wɔnuteƒewo le Paradiso me, afi si woase vivi na agbea le. Ele be míakpɔ mɔ hã be Mawu agblɔ nu si wòle be míawɔ ale be míaƒe nu nadze eŋu la na mí. Biblia gblɔ be wò nu adze Mawu ŋu ne Mawu ŋuti sidzedze vavãtɔ su asiwò eye nèwɔ eƒe sewo dzi.—Yohanes 17:3; 1 Yohanes 5:3.\n“Yehowa Mawu tso abɔ ɖe Eden, . . . eye wòtsɔ ame, si wòmè la, ɖo afi ma.”—1 Mose 2:8.\nAfi kae Paradiso la le?\nAme aɖewo susuna be dziƒoe Paradiso la le, eye ame bubuwo hã xɔe se be woatrɔ anyigba sia wòazu paradiso le etsɔme.\nAnyigba dzie Paradiso gbãtɔ la nɔ. Ðe Mawu wɔ anyigba la be wòanye nɔƒe na amegbetɔwo tegbee. Biblia gblɔ be Mawu wɔ míaƒe anyigba la be wòanɔ anyi tegbee. (Psalmo 104:5) Egblɔ hã be: “Dziƒo enye dziƒo na Yehowa, ke etsɔ anyigba na amegbetɔviwo.”—Psalmo 115:16.\nEya ta mewɔ nuku o be Biblia do ŋugbe be anyigba la dzie Paradiso la anɔ. Mawu ayra ameƒomea eye wòana woanɔ agbe tegbee le edzi. Ŋutifafa kpe ɖekawɔwɔ anɔ anyi. Vevesese kple fukpekpe nu ayi. Amegbetɔwo ase vivi na anyigba dzi nuwɔwɔ wɔnukuwo wòade edeƒe.—Yesaya 65:21-23.\n“Mawu ƒe agbadɔ la le amegbetɔwo gbɔ, . . . eye ku maganɔ anyi o, eye konyifafa kple ɣlidodo kple vevesese hã maganɔ anyi o.”—Nyaɖeɖefia 21:3, 4.\nAme kawoe anɔ Paradiso la me?\nSubɔsubɔha geɖe gblɔna be ame nyuiwo koe anɔ Paradiso la me. Gake amewo ƒe susu mewɔ ɖeka le ame si nye “ame nyui” ŋu o. Ame aɖewo susuna be, ne èdea sɔleme, nèkpɔa gɔme le subɔsubɔkɔnuwo me pɛpɛpɛ eye nèdoa gbe ɖa ko la, ame nyui nènye.\nBiblia gblɔ be “ame dzɔdzɔewo” anɔ Paradiso me. Ke hã ame kae nye ame dzɔdzɔe le Mawu ŋkume? Menye ame si kpɔa gɔme le eƒe subɔsubɔkɔnuwo me pɛpɛpɛ evɔ wòŋea aɖaba ƒua Mawu ƒe lɔlɔ̃nu wɔwɔ dzi lae o. Biblia gblɔ be: “Numevɔsawo kple akpedavɔsawoe dzea Yehowa ŋu wu toɖoɖo Yehowa ƒe gbea? Kpɔ ɖa, toɖoɖo nyo wu vɔsa.” (1 Samuel 15:22) Eya ta ne míagblɔe kpuie ko la, ame siwo wɔa Mawu ƒe se siwo le Biblia me dzi lae nye “ame dzɔdzɔe” siwo anɔ Paradiso la me.\nNU SI WÒLE BE NÀWƆ\nMawu ƒe sewo dzi wɔwɔ bia nu geɖe wu gomekpɔkpɔ le subɔsubɔkɔnuwo me ko. Ale si nènɔa agbe gbe sia gbee ana wò nu nadze Mawu ŋu loo alo madze eŋu o. Àte ŋu asrɔ̃ ale si nàwɔ adze Mawu ŋu ne èdzroa Biblia me nyuie, elabena ele bɔbɔe be ame ƒe nu nadze Mawu ŋu. Biblia gblɔ be “eƒe seawo menye agba o.” (1 Yohanes 5:3) Mawu di vevie be yeana ame sia ame si wɔa nuteƒe na ye la nanɔ Paradiso la me.


KARABARA 24 AKP - Ayi aru kama ne, Sɔrɛdzekpakpa Anania - Bible Search\nKARABARA 23 KARABARA 25\nMa Yudase Ɔɖaɛ Paulo Kanya.\n1Ayi aru kama ne, Sɔrɛdzekpakpa Anania gu ma Yudase matɔ̃ɖedze gu atɔ̃me kanyaɖidze gɔ marɔ Tertulo ɔkɛlɛ Kaisarea. Makɛlɛ Felike kɔrɛ sɔ maaɖi Paulo aɣɛrɛ ɔɖuɖu mate.\n2Gɔ makpere Paulo ne, Tertulo ɔtsɛ ma kanya iɖi sɔ, “Ɔbea, ɔwi dzoroo nɖe ngɔgbe gɔ bopia i isobuɛ ame ala fɔ iwola nɛ asu aɖegu bo katɔ̃ ɔso. Boɔnya akpaki sɛɛ gbodzoo wa ana loɔba i bo karɔ̃ ame. 3Kakɔi biara ne, ara wagbe sɛ abo bo anɔ, nnɛgbe ɔso fiɛ bo ma Yudase ɔɖuɖu sɛ bopɛ-ɔ siba ne. 4Loito lobie sɔ lonina-ɔ ɔwi ɔso ne, lotã-ɔ iti sɔ kã bo atsue si anɔ bo atɔ̃me wa boto boba bɔaɣɛ i ɔrɛrɛ̃ gɔgbe iso.\n5“Bonya ɔrɛrɛ̃ gɔgbe sɔ kulu piadze ɔɖe fiɛ ɔpia ɔki ɔwi biara ɔfinikira ma Yudase adzuni i kakɔi biara i kayiiso ɔɖuɖu. Ana ne, ɔɖe ikuri nɛ marɔ ma Nasaretse tɔ̃ɖedze. 6Ɔbie sɔ si ɔpia ma Yudase isɔrɛyo anyini fiɛ bomɔɛ̃ wũ. 7Ɣɛɛ makpakpɛ̃dze tɔ̃ɖedze Lisia ɔba ɔ̃afɔ wũ ɔɖi i bo nrɔɔ̃ ame ku ɔle. Ne kama ne, ɔɣere bo sɔ boba boaɣɛ itɔ̃me i fɔ katɔ̃. 8Ne ɔso fɔ mɔmɔ karɛ ɔrɛrɛ̃ gɔgbe si anɔ si sila boto bola.”\n9Ma Yudase ɔɖuɖu ɔtɔrã masia sɔ nwa ɔɖuɖu i Tertulo ɔɣɛ pia i ne ame.\nPaulo Ɔɖi So Kanya I Felike Katɔ̃.\n10Gɔ abã ɔkpakpa gɔmɔ ɔkpa Paulo kɔrɔ̃ sɔ ka ɔɖe ika ne, Paulo ɔsɛ karɔ̃ sɔ, “Tete, loɣe sɔ ka asɛ aɣɛ ma Yudase atɔ̃me i akɔ gbodzoo wagbe ame. Ne ɔso iba me ɔmɛrɛ̃ sɔ loaɖi so kanya i fɔ katɔ̃. 11Lɛ kumɛgɔ aatsue ne, iɖe lɛ akpɛnɛ aweo-anyɔ i ngbe gɔ loba Yerusalem sɔ si loba loasɔrɛ Ɣaa i Isɔrɛyo. 12Kuwɛ̃ iinya me sɔ loto lobaragu kuwɛ̃ kakpadzɛ̃ ɣee kulu i isɔrɛyo ame ɣee ma Yudase kusarɛkɔ̃ kukawɛ̃ ɣee ɔmagɛ̃ ame kukakɔi. 13Mmagbe kuwɛ̃ iibawo irɔĩ ɔkarã i kuira iso sɔ maɣe sɔ atɔ̃me wa mato maɣɛ ngbe ne, gbaã iɖe. 14Ɣɛɛ ne, nnɛ lonɔgu ma karɔ̃ nɖe sɔ loto losɔsrɛ bo mawa Ɣaa i Ɔri gɔ ma mato marɔ ikuri nɛ lota iɣɛ ma iso. Lofɔ Mose mmara ɔɖuɖu loɖe gu ara wa matsɛrɛ mapia i Ɣaa kanyamaɖidze siko ame. 15Wũ anɔ sia i Ɣaa iso lɛ kumɛgɔ ma wũ ma are sia sɔ maturi sɛɛ gu malalaa ɔɖuɖu to maaledza ita mabɔrɛ i makpise ame. 16Ne ɔso losɛ lopia kubɛ sɔ wũ adzuni ame aakpa sekelee i Ɣaa gu maturi katɔ̃ ɔwi ɖaa ne.\n17“Akɔ gbodzoo i ngbe gɔ lona i Yerusalem ne. Losɛ kere sɔ loasu karatã lokɛlɛgu mawɛrɛba fiɛ ka loafɛ̃ ara lotã Ɣaa. 18Ɔwi gɔ lokpakpa so loro ne, ma Yudase mawɛ̃ ɔba maanya me i isɔrɛyo mmɔ. Iiɖe bo gu kulu mabaradze kumawɛ̃ nsɛ, fiɛ loibara kulu ana. 19Ma Yudase ma lobɔrɛ i Asia karɔ̃ iso ikote sɔ maaba fɔ kɔrɛ fiɛ si bo gu ma ba atɔ̃me arere i bo ndɛ̃ ne, iyɔ maɔɣɛ. 20Fiɛ si abie ne, aawo tã mma nsi i ngbe ɔɣɛ ira lalaa nɛ manɔ i wũ iso ku ɔwi gɔ i ma Yudase matɔ̃meɣɛdze ɔɣɛgu me atɔ̃me. 21Itɔ̃me iwɛ̃ saã lokɔlɛ silɔ kato loɣɛ i kasarɛkɔ̃ ɔwi gɔ mato maɣɛgu me atɔ̃me sɔ lofɔ loɖe sɔ makpise to maaledza ita. Ne ɔso fiɛ mito miɣɛgu me atɔ̃me ne?”\n22Mmɔ i Felike gɔ nɣe kafɔkaɖe ɔri ɣɛtɛ gɔgbe kukaakɔ ɔɣere ma Yudase sɔ, “Miya tɔtɔ gbɔgbɔɔgbɔ ɔwi gɔ ame i makpakpɛ̃dze tɔ̃ɖedze Lisia aaba fiɛ loaɖaɛ mi itɔ̃me nɛgbe.” 23Ɔɣere makpakpɛ̃dze ɔkpakpa sɔ masu Paulo mapia i iyo si madzuɛ̃ wũ ɣɛɛ mala wũ kukaakɔ si matã ɔ̃ malaa ɔri mala maɔba ɔ̃ kɔrɛ, maɔbara ɔ̃ ara nyaa matã wũ.\nPaulo Ɔɣere Felike Gu Drusila Ɔ̃ Itɔ̃me.\n24Ayi kɛkɛĩ kama ne, Felike gu ɔ̃ ɔre Drusila gɔ nɖe ɔ Yudase ɔba, ne matã sɔ maɖi Paulo mabɔ fiɛ ɔɣere ma itɔ̃me i Yesu Kristo kafɔkaɖe iso ne. 25Gɔ ɔsɛ karɔ̃ ɔtsɛ ara karɔ̃ iɖi i ngbã sekelea isɛ gu iɖesoiso gu Ɣaa atɔ̃me iɣɛgu nɛ loaba i kayiiso karokɔ̃ ne, ifɔ̃ ɔmɔɛ̃ Felike gbaã, ne ɔɣere wũ sɔ, “Ta si akɛlɛ. Si loɔna kɔrɔ̃ kukaakɔ ne, loatã makpere-ɔ matã me.” 26Gɔ ɔla ɔ̃ɔnyɔ ɔri sɔ Paulo to ɔ̃abie ira ɔtã wũ ɔso ne, kɛkɛ ɔ̃ɔpia wũ ɔturi sɔ ɔba si maɖe ika.\n27Akɔ anyɔ kama ne, maɖi Felike, ne masu Porkio Festo masɛra i ɔ̃ kanya ne. Ɣɛɛ gɔ Felike to ɔbie sɔ ma Yudase si maɖɔɛ ɔ̃ itɔ̃me ɔso ne, ɔnyua Paulo ɔpia i iyo.


Gbeɖeka ŋdi le April 1999 me la, ŋutifafa si nɔ Littleton, si nye du aɖe si gogo Denver, le Colorado, U.S.A. me la tɔtɔ zi ɖeka. Ðekakpui eve siwo nɔ awu yibɔ me ge ɖe kɔledzi si nɔ afima la me eye wote tu dada sukuviawo kple nufialawo. Woda bɔmbwo hã. Wowu sukuvi wuieve kple nufiala ɖeka eye wowɔ nuvevi amesiwo wu 20. Amewulaawo wu wo ɖokui tsɔ ƒo tsɔtsrɔ̃a tae. Ƒe 17 kple 18 koe woxɔ eye wolé fu ameha aɖewo kaɖikaɖi.\nNUBLANUITƆE la, kpɔɖeŋu si woyɔ le etame la bɔ. Nyadzɔdzɔgbalẽwo, radio, kple televisionwo kaa nya ta le nudzɔdzɔ mawo tɔgbe ŋu le xexeame katã. Dukɔa ƒe Dɔwɔƒe si Kpɔa Agbalẽsɔsrɔ̃ Ŋuti Kɔntabubuwo Gbɔ gblɔ be woka nya ta le hlɔ̃donuwɔna 11,000 siwo me wozã amewunuwo le ŋuti le Amerikatɔwo ƒe sukuwo me le ƒe 1997 me. Le Hamburg, Germany la, ŋutasẽnuwɔnawo dzi ɖe dzi alafa memama 10 le ƒe 1997 me, eye amesiwo wosusu be woawoe wɔ wo la dometɔ 44 le alafa me nye sɔhɛ siwo mexɔ ƒe 21 haɖe o.\nNufitifitiwɔwɔ bɔ ɖe dunyahelawo kple dziɖuɖumegãwo dome. Europatɔwo ƒe Ðekawɔhabɔbɔ (EU) ƒe dɔdzikpɔlagã Anita Gradin, ka nya ta le ƒe 1998 me be ga siwo tsi nufitifitiwɔwɔ me le Ðekawɔhabɔbɔa me nɔlawo dome le ƒe 1997 me ade dɔlar biliɔn 1.4. Esia lɔ nuwɔna siwo me wotea fli ɖe nya siwo wotsɔ ɖe amesiwo da ʋukuku sewo dzi ŋu me va ɖo mɔ fitifitiwo dzi toto axɔ gakpekpeɖeŋu si EU nana agbledelawo kple dɔ bubu wɔlawo ɖe eme. Woɖe mɔ ɖe ga home gãwo fifi kple aʋawɔnuwo kpakple atike muamewo tsɔtsɔ gbã dee ŋu, eye nuvlowɔhawo xea zãnu na EU-dɔwɔlawo be woamia nu ɖe edzi. Europatɔwo ƒe Ðekawɔhabɔbɔa ƒe Dɔdzikpɔƒea ƒe amegãwo katã ɖe asi le dɔ ŋu le ƒe 1999 me.\nGake menye amesiwo le nɔƒe kɔkɔtɔ kekeakewo le hadome koe wɔa amebanuwo o. Numekuku aɖe si Europatɔwo ƒe Ðekawɔhabɔbɔ ƒe Dɔdzikpɔƒe wɔ ku ɖe dɔwɔla siwo se meɖe mɔ na o ŋuti ɖee fia be ga siwo katã wokpɔna le EU-dukɔwo me ƒe akpa si ade alafa memama 16 nye ga siwo tso asitsatsa siwo womede agbalẽ me o eye womexea adzɔ hã o la me. Le Russia la, wobu akɔnta be gakpɔmɔnu siwo ŋu se meɖe mɔ ɖo o la ade ga siwo katã wokpɔna le dukɔa me ƒe alafa memama 50. Gakpe ɖe eŋu la, Habɔbɔ si Kua Finyawo Me le United States gblɔ be adzɔha siwo le Amerika bua ga home si wu dɔlar biliɔn 400 ƒe sia ƒe to dɔtɔwo ƒe ga alo nunɔamesi siwo dɔwɔlawo fina me.\nÐevigbɔdɔla geɖe siwo dina be yewoable ɖevi matsimatsiwo nu ade gbɔdɔdɔ nuwɔna me zãa Internet tsɔ wɔnɛ. Habɔbɔ si nye Mixɔ Na Ðeviawo si le Sweden ƒe nyanuɖela gblɔ be, ame geɖe va le dzi tsim ɖe ɖeviwo ƒe amamaɖeɖe nuwɔnawo ɖeɖefia le Internet dzi ŋuti. Le ƒe 1997 me le Norway la, habɔbɔ sia xɔ nyatakaka 1,883 ku ɖe ɖeviwo ƒe amamaɖeɖe nuwɔnawo ɖeɖefia le Internet dzi Nyatakakadzraɖoƒewo ŋuti. Le ƒe si kplɔe ɖo me la, nyatakaka siawo dzi ɖe dzi ɖo 5,000 kloe. Wowɔa amamaɖenuwɔna siawo ƒe akpa gãtɔ le dukɔ siwo me dziɖuɖuwo alo dumegãwo mete ŋu kpɔa ŋusẽ ɖe ŋukpenanuwɔna siawo wɔwɔ dzi o la me.\nÐe Nuwo Ka Ðe Eme Wu le Ɣeyiɣiwo Siwo Va Yi Mea?\nAme geɖe siwo agbenyuinɔnɔ si dome gblẽ le xexeame egbea do vɔvɔ̃ na la abu tame le ɖetsɔleme na ame nɔvi si nɔ anyi le wo dzilawo kple tɔgbuiwo ƒe ŋkekea me ŋuti eye wòadzro wo. Ðewohĩ wose be amewo nɔ anyi le tomefafa me wu le ɣeyiɣi mawo me eye be wodea asixɔxɔ blibo anukwareɖiɖi kple agbenyuinɔnɔ ƒe akpa bubuwo ŋu le hadome. Ðewohĩ ame tsitsiwo ƒo nu tso ɣeyiɣi siwo me amesiwo wɔa dɔ sesẽ kpena ɖe wo nɔewo ŋu, ƒomekadodowo me sẽ, eye sɔhɛwo sena le wo ɖokui me be yewole dedie eye wokpena ɖe wo dzilawo ŋu le woƒe agblewo me alo dɔwɔƒewo la ŋuti.\nEsia kplɔ mí va biabia siawo gbɔe be: Ðe amewo ƒe agbenɔnɔ nyo wu le ɣeyiɣi siwo va yi me vavãa? Alo ɣeyiɣi siwo va yi ŋuti dzodzro fluamewo koe wònyea? Mina míakpɔ alesi ŋutinyaŋlɔlawo kple amesiwo léa ŋku ɖe hadome nudzɔdzɔwo ŋu ɖo wo ŋui.\n[Aɖaka si le axa 3]\nNusi Agbenyuinɔnɔ Fia\nNya “agbenyuinɔnɔ” si me dzrom míele le nyati siawo me la ku ɖe nyui kple vɔ̃ ŋuti gɔmeɖose siwo dzena le amegbetɔwo ƒe nuwɔna me ŋuti. Esia lɔ anukwareɖiɖi, nyateƒetoto, gbɔdɔdɔ kple agbenɔnɔ bubuwo ŋuti dzidzenu kɔkɔwo ɖe eme.\nƉoe Ɖe Amewo Ɖoe Ɖe Amewo Aleke Nɔnɔmewo le Egbea le Agbenyuinɔnɔ Gome?\ng00 4/8 axa 3-4


Ezekiel 10 | Biblia Le Internet Dzi | Xexe Yeye Gɔmeɖeɖe\nWoɖe dzoka le tasiaɖamfɔwo dome (1-8)\nWoɖɔ kerubiawo kple tasiaɖamfɔawo (9-17)\nMawu ƒe ŋutikɔkɔe dzo le afi si gbedoxɔa le (18-22)\n10 Esi meɖo ŋku anyi la, mekpɔ nane si dze abe safir-kpe ene le dziŋgɔli si le kerubiawo tame la tame, eƒe dzedzeme ɖi fiazikpui.+ 2 Eye wògblɔ na ŋutsu si do aklalawu la be:+ “Yi tasiaɖamfɔ+ siwo trona la dome le kerubiawo te, eye nàɖe dzoka xɔxɔ+ ɖe wò asiʋlo eveawo me le kerubiawo dome ahlẽ ɖe dua dzi.”+ Eye wòyi mekpɔ. 3 Kerubiawo le tsitre ɖe xɔ la ƒe ɖusime esime ŋutsua yi, eye alilikpo yɔ xɔxɔnu emetɔ la taŋ. 4 Yehowa ƒe ŋutikɔkɔe+ ho dzo le kerubiawo gbɔ yi xɔ la ƒe kpui nu, eye alilikpo yɔ xɔ la taŋ,+ eye Yehowa ƒe ŋutikɔkɔe ƒe keklẽ yɔ xɔxɔnu la keŋ. 5 Eye woate ŋu ase kerubiawo ƒe aʋala ƒe ɖiɖi le xɔxɔnu gotatɔ, abe Mawu Ŋusẽkatãtɔ la ƒe gbe ne ele nu ƒom ene.+ 6 Eye wòɖe gbe na ŋutsu si do aklalawu la be, “Ðe dzo le tasiaɖamfɔ siwo trona la dome le kerubiawo dome,” eye wòyi ɖatɔ ɖe tasiaɖamfɔ la xa. 7 Eye kerubiawo dometɔ ɖeka do asi ɖe dzo si le kerubiawo dome la gbɔ.+ Eɖe dzoa ƒe ɖe kɔ ɖe ŋutsu si do aklalawu la ƒe asi eveawo me,+ eye wòxɔe hedo go. 8 Nane si ɖi amegbetɔ ƒe asi la le kerubiawo ƒe aʋalawo te.+ 9 Esi meɖo ŋku anyi la, mekpɔ tasiaɖamfɔ ene le kerubiawo xa, tasiaɖamfɔ ɖeka le kerubi ɖe sia ɖe xa, eye tasiaɖamfɔawo ƒe dzedzeme le abe krisolit-kpe ƒe keklẽ ene.+ 10 Tasiaɖamfɔ eneawo ɖi wo nɔewo, eye woƒe dzedzeme le abe ɖe ɖeka le nɔvia me ene. 11 Ne woɖe zɔ la, wotea ŋu yia go eneawo dometɔ ɖe sia ɖe me evɔ wometrɔna o, elabena afi si kerubiawo ƒe ta dze ŋgɔe la, afi mae woyina, eye wometrɔna o. 12 Wo ŋuti katã, woƒe megbe, woƒe asiwo, woƒe aʋalawo kpakple tasiaɖamfɔawo, wo ame eneawo katã ƒe tasiaɖamfɔawo, ŋu yɔ fũu kple ŋkuwo keŋ.+ 13 Mese gbe aɖe wògblɔ na tasiaɖamfɔawo be, “Tasiaɖamfɔwo mitro!” 14 Mo ene li na wo dometɔ ɖe sia ɖe.* Mo gbãtɔ nye kerubi ƒe mo, mo evelia nye ŋutsu* ƒe mo, mo etɔ̃lia nye dzata ƒe mo, eye enelia nye hɔ̃ ƒe mo.+ 15 Kerubiawo kɔa wo ɖokuiwo dzi—nu gbagbe siawo* kee mekpɔ le Kebar-tɔsisi la to va yi+— 16 eye ne kerubiawo ɖe zɔ la, tasiaɖamfɔawo nɔa zɔzɔm le wo xa; eye ne kerubiawo kɔ woƒe aʋalawo dzi hekɔ wo ɖokuiwo dzi tso anyigba la, tasiaɖamfɔawo metrɔna alo tena ɖa le wo xa o.+ 17 Ne kerubiawo tɔ ɖi la, ekema tasiaɖamfɔawo hã tɔna ɖi; ne wokɔ wo ɖokuiwo dzi la, woawo hã wokɔa wo ɖokuiwo dzi le wo xa, elabena gbɔgbɔ si le nu gbagbeawo me la* le woawo hã me. 18 Yehowa ƒe ŋutikɔkɔe+ la dzo le xɔ la ƒe kpui nu yi ɖatɔ ɖe kerubiawo tame.+ 19 Eye mekpɔ kerubiawo kɔ woƒe aʋalawo dzi hekɔ wo ɖokuiwo dzi tso anyigba. Esi kerubiawo le yiyim la, tasiaɖamfɔawo hã le wo xa. Wova tɔ ɖe Yehowa ƒe aƒe la ƒe agbo la nu le ɣedzeƒe gome, eye Israel ƒe Mawu ƒe ŋutikɔkɔe le wo tame.+ 20 Esiawoe nye nu gbagbe siwo* mekpɔ le Israel ƒe Mawu la te le Kebar-tɔsisia+ to va yi, eye medze sii be, kerubiwoe wonye. 21 Mo ene kple aʋala ene li na wo ame eneawo katã, eye nane si ɖi amegbetɔ ƒe asiwo la le woƒe aʋalawo te.+ 22 Woƒe mowo ƒe dzedzeme le abe esiwo tututu mekpɔ le Kebar-tɔsisia to va yi ene.+ Wo dometɔ ɖe sia ɖe yia ŋgɔ tẽe.+\n^ Efia, kerubiawo dometɔ ɖe sia ɖe.\n^ Alo, “amegbetɔ.”\n^ Egɔmeɖeɖe tẽe, “nu gbagbe sia.”\n^ Egɔmeɖeɖe tẽe, “Esiae nye nu gbagbe si.”


Mateo 18 - Holy Bible [Ewe Bible 1913] - (Mat 18)\nLe gaƒoƒo ma dzi la nusrɔ̃lawo va Yesu gbɔ gblɔ bena: Azɔ ameka ƒo ta le dziƒofiaɖuƒe la me mahã?\nEye Yesu yɔ ɖevi suea ɖe va egbɔ, eye wòtsɔe ɖo wo titina.\nEye wògblɔ bena: Vavã mele egblɔm na mi bena: Ne mietrɔ, eye miezu abe ɖeviwo ene o la, miele yiyi ge ɖe dziƒofiaɖuƒe la me akpɔ o.\nEyaŋuti amesi ke bɔbɔ eɖokui ɖe anyi abe nenem ɖevi sia ene la, eyae ƒo ta le dziƒofiaɖuƒe la me.\nEye amesi ke laxɔ nenem ɖevi sia tɔgbe ɖeka le nye ŋkɔa dzi la, nyee wòxɔ;\nke amesi ke laɖia nenem ɖevi sue, siwo xɔa dzinye sena, dometɔ ɖeka nu la, enyo nɛ bena, woatsɔ té atsi ɖe ko nɛ, eye woatsɔe aɖa ɖe ƒu ƒe gogloƒe, be wòano tsi aku.\nBaba na xexeame le nuɖiaɖia ŋuti: Elabena nuɖiaɖiawo lava tsã; ke baba na nenem me, si dzi nuɖiaɖia lato ava la.\nKe ne wò asi alo wò afɔ ɖia nuwò la, lae ɖa, eye natsɔe aƒu gbe le ŋutiwò; enyo na wò bena, nayi ɖe agbe la me kple afɔkpo alo abɔkpo wu esi aba eve alo afɔ eve anɔ asiwò, eye woatsɔ wò aƒu gbe ɖe dzo mavɔ la me.\nEye ne wò ŋku ɖia nuwò la, hoe le eme, eye natsɔe aƒu gbe le ŋutiwò; enyo na wò bena, nayi ɖe agbe la me kple ŋku ɖeka, wui esi ŋku eve nana asiwò, eye woatso wò aƒu gbe ɖe dzomavɔʋe la me.\nElabena Amegbetɔvi la va be, wòaɖe nusiwo bu la.\nNuka miesusuna? Ne amea ɖe kpɔ alẽ alafa, eye wo dometɔ ɖeka bu la, ɖe magblẽ blasieke vɔ asieke la ɖe toawo dzi, eye wòayi aɖadi esi bu la o mahã?\nEye ne eva me bena, eyi ɖakpɔe la, vavã mele egblɔm na mí bena, akpa dzidzɔ le eya ŋuti awu le blasieke vɔ asieke, siwo metra mɔ o la ŋu.\nNenema ke menye mia Fofo, si le dziƒowo la, ƒe lɔlɔ̃nu bena, nenem ɖevi sue siawo dometɔ ɖeka nabu o.\nKe ne meɖo to wò o la, yi ɖatsɔ ame ɖeka alo eve kpe ɖe ɖokuiwò ŋu, bena le ɖaseɖila eve alo etɔ̃ nu la woaɖo kpe nya sia nya dzi.\nKe ne meɖo to woawo hã o la, yi ɖagblɔe na hame la, eye ne meɖo to hame la hã o la, na ne wòano na wò abe trɔ̃subɔla kple nudzɔla ene.\nVavã mele egblɔm na mi bena: Nusianu, si ke míabia le anyigba dzi la, anɔ babla le dziƒo, eye nusianu, si ke miatu le anyigba dzi la, anɔ tutu le dziƒo.\nMegale egblɔm na mi hã bena: Ne mia dome ame eve woawɔ ɖeka le anyigba dzi le nusianu me, eye woaɖe kuku la, ava ve me na wo tso Fofonye, si le dziƒowo la gbɔ.\nElabena afisi ame eve alo ame etɔ̃ wokpe ta ɖo te nye ŋkɔa dzi la, afima mele wo titina.\nTete Petro va egbɔ gblɔ bena: Aƒetɔ, zi nenie nɔvinye awɔ nuvɔ̃ ɖe ŋutinye, eye matsɔe akee mahã? Halase zi adre loo?\nYesu gblɔ nɛ bena: Nyemegblɔ na wò bena, vaseɖe zi adre o, ke boŋ vaseɖe zi adre teƒe blaadre.\nEyaŋuti wotso dziƒofiaɖuƒe la ɖo fiãa ɖe, si le didim be, yeabu akɔnta kple eƒe dɔlawo la ŋu.\nKe esi wòde asi ebubu me la, wokplɔ fenyila ɖeka, si talento akpe ewo le eŋu la, va egbɔ.\nEye esi naneke mele esi wòatsɔ axee o la, eƒe aƒetɔ la de se bena, woatsɔ eya kple srɔ̃a kple viawo kple nusiwo katã le esi la aƒle, ne woatsɔ aɖo eteƒe.\nTete dɔla ma dze klo ƒo koko nɛ gblɔ bena: Gbɔ dzi blewu, eye maɖo wo katã teƒe na wò.\nEye aƒetɔ la kpɔ dɔla ma ƒe nublanui, eye wòɖe asi le eŋu hetsɔ fe la kee.\nKe esi nenem dɔla ma do go la, ekpɔ eƒe hadɔtsɔlawo dometɔ ɖeka, si nyi denario alafa le esi, eye wòlée, lé ve nɛ gblɔ bena: Ɖo nusi nènyi la teƒe!\nTete eƒe hadɔtsɔla la dze klo ɖe kuku nɛ gblɔ bena:\nFa tu blewu, eye maɖo eteƒe na wò. Gake melɔ̃ o; ke boŋ eyi ɖatsɔe de gaxɔ me, vaseɖe esime wòaɖo nusi wònyi la teƒe.\nKe esi wo tɔwo kpɔ nusi va yi la, eve wo ŋutɔ, eye woyi ɖagblɔ nusiwo katã va ve me la, fia woƒe aƒetɔ eteƒeteƒe.\nTete eƒe aƒetɔ la yɔe va egbɔ, gblɔ nɛ bena: Dɔla vɔ̃ɖi! Esi nèɖe kuku nam, metsɔ nenem fe ma katã ke wò la;\nalo mele na wò bena, wò hã nakpɔ wò hadɔtsɔla ƒe nublanui, abe alesi nye hã mekpɔ wò nublanui ene o mahã?\nEye eƒe aƒetɔ la do dɔmedzoe, ɖee asi na ŋutasẽlawo, halase esime wòaxe fe, siwo katã wònyi la.\nNenema ke Fofonye, si le dziƒo la, hã lawɔ mi, ne mia dome amesiame metsɔ ke nɔvia tso eƒe dzi me o.


Yesaya 57 - Holy Bible [Ewe Bible 1913] - (Yes 57)\nAme dzɔdzɔe kuna, eye medea dzigbɔ na amea ɖeke o, woɖea mawumemewo ɖa, ke amea ɖeke medzea sii be, vɔ̃ɖiwɔwɔ nu woɖea ame dzɔdzɔe ɖa le o.\nAmesiwo ƒe zɔzɔme to mo ɖeka la, wòayi ɖe ŋutifafa me, eye woagbɔ ɖe eme le wo mlɔƒewo.\nMi nyɔnu dzosala ƒe viwo, mi ŋutsu ahasitɔ kple gbolo ƒe dzidzimeviwo, mite va!\nAmeka ŋu miele fefem le, ameka ŋu mieke nu ɖo baa, eye miedo aɖe ɖe go biɖaa ɖo? Ɖe menye godzelawo ƒe dzidzimeviwo kple alakpaviwo mienye,\namesiwo ƒe lãme le fiefiẽm ɖe legbawo ŋu le ati damawo katã te, mi amesiwo wu mia viwo ɖe balimewo le agakpetowo te la oa?\nEtia bali me kpe zɔzrɔ̃ewo na ɖokuiwo, woawoe nye wò gome; èƒo tsi ɖe anyi na wo, eye nèɖe dza na wo, ɖe mazi kpi akpa nusiawoa?\nEtu mlowòƒe ɖe to, si ko bobobo la dzi, eye nèyi edzi, be nawu vɔsalã.\nEtso wò ŋkuɖodzinu ɖo wò ʋɔtruwo kple ʋɔtrutiwo godo, elabena ètrɔ ʋu le yonyeme, èklɔ nu le wò aba ŋu, ede edzi, eye nèkekee de nu, eye mia kple wo miebla asi; wo mlɔƒe dze ŋuwò, eye nèɖe ŋku ɖe ama.\nEtsɔ ami yi fia gbɔe, eye nèɖo atike ʋeʋẽe asi fũ; èɖo wò amewo ɖe didiƒe ke, eye nèbɔbɔ ta wòɖatɔ tsieƒe ke.\nNe wò ma didi la te ɖeɖi ŋuwò hã la, mègblɔna be, yeadzudzɔ o; agbe gale ŋuwò, eyata nu mete ŋuwò o.\nAmekae le ŋɔ dzim na wò, eye ameka vɔ̃m nèle, be nèzu alakpatɔ, meɖo ŋku dzinye o, eye nya mede dzigbɔ na wò o? Esi mezi kpi eteƒe didi la, menye eyatae negbem vɔvɔ̃ ɖo oa?\nMaɖe wò dzɔdzɔenyenye afia; ke wò dɔwɔwɔwo maxɔ na wo o.\nEɖo ɣli be, wò legba gbogboawo naxɔ na wò, ke ya lɔ wo katã ɖe nu, eye ƒuƒu kplɔ wo dzoe. Ke amesi sim tso la, anyi anyigba ƒe dome, eye wòaxɔ nye to kɔkɔe la wòanye etɔ.\nEye wògblɔ be: Mita mɔ, mita mɔ, mikplɔ mɔwo dzi; miɖe nukikliwo katã ɖa le mɔ me na nye dukɔ!\nElabena ale ame gã, si ɖo kpo, eli tegbee, eye eƒe ŋkɔ nye kɔkɔe la, gblɔ esi: Mele dzi kple kɔkɔeƒe la, mele amesi wogbã gudugudu, kple amesi ƒe gbɔgbɔ wobɔbɔ de anyi la gbɔ, ne magbɔ agbe amesiwo wobɔbɔ ɖe anyi la ƒe gbɔgbɔ, eye magbɔ agbe amesiwo wogbã gudugudu la ƒe dzi.\nElabena nyemanɔ dzre hem godogodo o, eye nyemanɔ dɔmedzoe dom ɖaa o; elabena nu ava te gbɔgbɔ ŋu le ŋkunye me kple luʋɔ, siwo mewɔ la ŋu.\nLe eƒe ŋubiabia ƒe vodada ta medo dɔmedzoe, eye meƒoe ɖo, medo dɔmedzoe, eye meɣla ɖokuinye, tete wòdze go helé eƒe tamesusu ƒe mɔ tso.\nMekpɔ eƒe mɔwo, mayɔ dɔe, makplɔe, eye mafa akɔ na eya kple eƒe nuxalawo.\nYehowa, amesi wo nuyiwo ƒe kutsetse la, gblɔ be: Ŋutifafa, ŋutifafa mana didiƒe nɔlawo kple kpuiƒe nɔlawo, eve mayɔ do wo.\nKe ame vɔ̃ɖiwo fe abe atsiaƒu dzeagbo ene, elabena mate ŋu anɔ anyi kpoo o, eye eƒe tsiwo le bà kple gbeɖuɖɔ ɖem ɖe go.\nNye Mawu be; Ŋutifafaa ɖeke meli na ame vɔ̃ɖiwo o.


Biblica® Se aɖeke mebla Biblia zazã o Agbenya La™ Hezekiel 1\nNu gbagbewo kple Yehowa ƒe ŋutikɔkɔe\n1 Le ƒe blaetɔ̃lia ƒe ɣleti enelia me, le ŋkeke atɔ̃lia gbe, esi menɔ aboyomenɔlawo dome le Kebar Tɔsisi la to la, dziƒowo nu ʋu, eye mekpɔ ŋutega tso Mawu ŋu.\n2 Le ɣleti la ƒe ŋkeke atɔ̃lia gbe, esi woɖe aboyo Fia Yehoyatsin la, 3 Yehowa ƒe gbe va na nunɔla Hezekiel, Buzi ƒe vi, le Kebar Tɔsisi la to, le Babilonianyigba dzi. Yehowa ƒe asi va edzi le afi ma.\n4 Melé ŋku ɖe nuwo ŋu, eye mekpɔ ahomya gbɔna tso anyiehe kple lilikpo gã aɖe si le dzo kem, eye keklẽ gã aɖe ƒo xlãe. Dzo la titina ɖi ga si le keklẽm, 5 eye nu siwo le dzo la me la le abe nu gbagbewo ene. Woƒe dzedzeme le abe amegbetɔ tɔ ene, 6 ke mo ene kple aʋala ene nɔ ɖe sia ɖe si. 7 Woƒe afɔwo dzɔ; woƒe afɔwo le abe nyivi tɔwo ene, eye wole dzo dam abe ayawagba si ŋu woƒã la ene. 8 Amegbetɔ ƒe asi nɔ woƒe aʋalawo te le woƒe axa eneawo dzi. Wo ame eneawo katã to mowo kple aʋalawo, 9 eye woƒe aʋalawo ka wo nɔewo ŋuti. Wo dometɔ ɖe sia ɖe yia ŋgɔ tẽe; wometrɔa kɔ ne wole yiyim o.\n10 Woƒe mowo dzena ale: amegbetɔ ƒe mo li na wo ame eneawo dometɔ ɖe sia ɖe; dzata ƒe mo le ɖusime, nyitsu ƒe mo le miame, eye hɔ̃ ƒe mo li na ɖe sia ɖe. 11 Nenemae woƒe mowo le. Woke woƒe aʋalawo me do ɖe dzi. Ɖe sia ɖe ƒe aʋala eve tɔ wo nɔviwo tɔwo le akpa eveawo dzi, eye ɖe sia ɖe tsyɔ aʋala eve. 12 Wo dometɔ ɖe sia ɖe yia ŋgɔ tẽe. Woyia afi sia afi si gbɔgbɔ la yina la, eye wometrɔna yia teƒe bubu aɖeke o. 13 Nu gbagbeawo ƒe dzedzeme nɔ abe dzoka xɔxɔ alo akakati bibi ene. Dzo la ʋãna yia megbe kple ŋgɔgbe le nu gbagbeawo dome. Dzo la klẽna, eye dzikedzo dona tso eme. 14 Nu gbagbeawo nɔa du dzi, yia megbe, yia ŋgɔgbe abe dzikedzo ene.\n15 Esi melé ŋku ɖe nu gbagbeawo ŋu la, mekpɔ tasiaɖam ƒe afɔ ɖeka le anyigba le nu gbagbe ene siwo si mo le la dometɔ ɖe sia ɖe gbɔ. 16 Tasiaɖam ƒe afɔawo ƒe dzedzeme kple ale si wowɔ woe la le ale: woklẽna abe adzagba ene, eye wo ame eneawo katã ɖi wo nɔewo. Ɖe sia ɖe dze abe ɖe wowɔe be wòade nu nɔvia me ene. 17 Ne woɖe zɔ la, woyia teƒe eneawo dometɔ ɖeka si nu gbagbeawo trɔ mo ɖo. Ne nu gbagbeawo le yiyim la, tasiaɖam la ƒe afɔawo metrɔna le wo ŋu o. 18 Tasiaɖam ƒe afɔawo dzi ŋɔ, eye ŋkuwo le afɔ eneawo katã ŋu kpe ɖo.\n19 Ne nu gbagbeawo ɖe zɔ la, tasiaɖam ƒe afɔ siwo le wo xa la hã ɖea zɔ, eye ne nu gbagbeawo kɔ wo ɖokuiwo dzi tso anyigba la, afɔawo hã kɔa wo ɖokuiwo dzi. 20 Afi sia afi si gbɔgbɔ la ayi la, woawo hã yina, afɔawo hã kɔa wo ɖokuiwo dzi yina, elabena nu gbagbeawo ƒe gbɔgbɔ le afɔawo hã me. 21 Ne nu gbagbeawo ɖe zɔ la, woawo hã ɖea zɔ; ne nu gbagbeawo tɔ la, woawo hã tɔna, eye ne nu gbagbeawo kɔ wo ɖokuiwo dzi tso anyigba la, tasiaɖam ƒe afɔawo hã kɔa wo ɖokuiwo dzi tso anyigba abe nu gbagbeawo ene, elabena nu gbagbeawo ƒe gbɔgbɔ nɔ tasiaɖam ƒe afɔawo me.\n22 Nane si ɖi tsikpe, keke, le keklẽm, eye wòdzi ŋɔ la, keke ɖe nu gbagbeawo tame. 23 Nu gbagbeawo keke aʋala ɖekaɖeka do ɖe wo nɔewo gbɔ, eye ɖe sia ɖe tsyɔ aʋala eve na eɖokui. 24 Esi nu gbagbeawo ɖe zɔ la, mese gbeɖiɖi aɖe tso woƒe aʋalawo me abe tɔsisiwo ƒe ɖiɖi ene, abe Ŋusẽkatãtɔ la ƒe gbe ene, abe aʋakɔ aɖe ƒe ʋunyaʋunyawɔwɔ ene. Ne nu gbagbeawo tɔ ɖe teƒe ɖeka la, woɖiɖia woƒe aʋalawo.\n25 Gbe aɖe ɖi tso nu si xe tame na wo la tame esi wotɔ heɖiɖi woƒe aʋalawo. 26 Nane si ɖi fiazikpui si wowɔ kple kpe xɔasi ene la le nu si xe woƒe tame la tame, eye nane si ɖi ame la nɔ fiazikpui la dzi le yame ʋĩi. 27 Mekpɔ be nu si dze abe eƒe ali gbɔ ene, yi eƒe dzime la, le abe ga si le keklẽm ene. Tso afi ma yi anyigba la, le abe dzo ene, eye keklẽ gã aɖe ƒo xlãe. 28 Ale si anyieʋɔ dzena le lilikpowo me ne tsi dza la, nenema keklẽ la nɔ ƒo xlãe.\nEsia dze abe Yehowa ƒe ŋutikɔkɔe ene. Esi mekpɔe la, medze anyi, tsyɔ mo anyi, eye mese ame aɖe ƒe gbe.


Kolosetɔwo 1 | Biblia Le Internet Dzi | Xexe Yeye Gɔmeɖeɖe (1984)\n1 Paulo, Kristo Yesu ƒe apostolo to Mawu ƒe lɔlɔ̃nu me, kple mía nɔvi Timoteo, 2 le esia ŋlɔm na ame kɔkɔewo kple nɔvi nyateƒetɔ siwo le ƒomedodo me kple Kristo le Kolose: Amenuveve kple ŋutifafa, si tso Mawu mía Fofo gbɔ la, woana mi. 3 Míedaa akpe na Mawu, mía Aƒetɔ Yesu Kristo Fofo, ɣesiaɣi ne míele gbe dom ɖa ɖe mia ta, 4 elabena míese miaƒe Kristo Yesu dzi xɔxɔse kple lɔlɔ̃ si le mia si na ame kɔkɔewo katã, ŋu nya, 5 le mɔkpɔkpɔ si wodzra ɖo ɖi na mi le dziƒowo la ta. Mɔkpɔkpɔ sia ŋu nyae miese tsã esime woɖe gbeƒã nya nyui la ŋuti nyateƒea na mi, 6 esi va mia gbɔ, abe ale si wòle ku tsem hele tsitsim le xexe blibo la katã me, abe ale si ko wòle tsitsim le miawo hã mia dome, tso ŋkeke si dzi miese Mawu ƒe amenuveve la ŋuti nya hekpɔe dze si nyuie le nyateƒe me, la ene. 7 Nu mae miesrɔ̃ tso Epafra, mía hati kluvi lɔlɔ̃tɔ, si nye Kristo la ƒe subɔla nyateƒetɔ le mía teƒe, la gbɔ, 8 ame si hã gblɔ lɔlɔ̃, si gbɔgbɔ la na mieɖena fiana la, ŋu nya na mí. 9 Esia hã tae tso ŋkeke si dzi míesee la, míedzudzɔ gbedodoɖa ɖe mia ta o, eye míele kukuɖeɖe dzi, bene eƒe lɔlɔ̃nu ŋuti sidzedze vavãtɔ la nayɔ mi fũu le nunya kple gbɔgbɔ me nugɔmesese katã me, 10 bene miazɔ ale si dze Yehowa, bene miadze eŋu bliboe, esi mieyi edzi le ku tsem le dɔ nyui sia dɔ nyui wɔwɔ me, eye miele tsitsim le Mawu ŋuti sidzedze vavãtɔ la me, 11 eye woado ŋusẽ mi kple ŋusẽ katã le eƒe ŋutikɔkɔe ƒe ŋusẽ gã la nu, bene miate ŋu ado dzi bliboe, eye miagbɔ dzi ɖi blewu le dzidzɔ me, 12 ahanɔ akpe dam na Fofo la, ame si na miedze hena gomekpɔkpɔ le ame kɔkɔewo ƒe domenyinu la me le kekeli la me. 13 Eɖe mí tso viviti ƒe ŋusẽ la me, eye wòtsɔ mí yi eƒe Vi lɔlɔ̃a ƒe fiaɖuƒe la me, 14 ame si dzi woto ɖe mí to tafe la dzi, si nye míaƒe nu vɔ̃wo ƒe tsɔtsɔke. 15 Eyae nye Mawu makpɔmakpɔ la ƒe nɔnɔme, nuwɔwɔwo katã ƒe ŋgɔgbevi la; 16 elabena eya dzie woto wɔ nu bubu siwo katã le dziƒowo kple anyigba dzi, nu siwo wokpɔna kple nu siwo womekpɔna o, woɖanye fiazikpuiwo, alo aƒetɔnyenyewo, alo dziɖuɖuwo, alo ŋusẽwo o. Wowɔ nu bubuwo katã to edzi na eyama. 17 Eye etre dzɔdzɔ na nu bubuwo katã, eye eyama dzie woto na nu bubuwo katã va dzɔ, 18 eye eyae nye ŋutilã, si nye hame la, ƒe ta. Eyae nye gɔmedzedze la, ame kukuwo dome ŋgɔgbevi la, bene wòazu ame si nye gbãtɔ le nuwo katã me; 19 elabena Mawu kpɔe be enyo be agbɔsɔsɔ blibo la katã nanɔ eyama me, 20 eye be yeato edzi adzra ye kple nu bubuwo katã dome ɖo ake, esi wòto ʋu si wòkɔ ɖi le fuwɔameti la ŋuti me wɔ ŋutifafa, woɖanye nu siwo le anyigba dzi alo nu siwo le dziƒowo o. 21 Le nyateƒe me la, mi ame siwo nɔ adzɔge tsã, eye mienye futɔwo, le esi miaƒe susuwo nɔ dɔwɔwɔ vɔ̃ɖiwo ŋu ta la, 22 eto ame ma ƒe luʋɔŋutilã dzi gadzra mia kplii dome ɖo to eƒe ku me, bene wòatsɔ mi aɖo eŋkume mianye ame kɔkɔewo kple mokakamanɔŋutɔwo kpakple ame siwo ŋu womakpɔ nutsotso aɖeke le o, 23 ne mieyi edzi le xɔse la me, eye woɖo mi ɖe gɔmeɖoanyi la dzi, eye miele tsitre sesĩe, eye miena wote mi ɖa tso nya nyui ƒe mɔkpɔkpɔ ma si miese, si woɖe gbeƒãe na nuwɔwɔ siwo katã le dziƒoa te, la gbɔ o. Nya nyui sia ƒe subɔlae nye Paulo mezu. 24 Azɔ la, mele dzidzɔ kpɔm le nye fukpekpewo le mia ta me, eye nye hã mele nu siwo susɔ le Kristo la ƒe xaxawo me la nu wum le nye ŋutilã me, le eƒe ŋutilã, si nye hamea, la ta. 25 Mezu hame sia ƒe subɔla le aƒedzikpɔkpɔdɔ si tso Mawu gbɔ, si wonam le miaƒe nyonyo ta, be maɖe gbeƒã Mawu ƒe nya la bliboe, la nu, 26 nya ɣaɣla kɔkɔe si woɣla tso nuɖoanyi siwo va yi kple dzidzime siwo va yi la ƒe gɔmedzedze ke. Gake woɖee fia eƒe ame kɔkɔewo azɔ, 27 ame siwo wòdze Mawu ŋu be yeana woanya nya ɣaɣla kɔkɔe sia ƒe ŋutikɔkɔe ƒe kesinɔnuwo le dukɔwo dome. Ƒomedodo si me Kristo le kpli mi lae na mɔkpɔkpɔ mi hena eƒe ŋutikɔkɔe la. 28 Eyae nye ame si míele gbeƒã ɖemee, eye míele nu xlɔ̃m ame sia ame hele nu fiam ame sia ame le nunya katã me, bene míatsɔ ame sia ame afia be ele blibo le Kristo me. 29 Ɛ̃, esia tae mele dɔ wɔm sesĩe ɖo, eye mele ʋiʋlim le eƒe dɔwɔwɔ, si le dɔ dzi kple ŋusẽ le menye, la nu.


Marko 11 - Holy Bible [Ewe Bible 1913] - (Mar 11)\nEye esi wogogo Yerusalem te ɖe Betfage kple Betania ŋu le Amito la ŋuti la, edo eƒe nusrɔ̃lawo dome ame eve;\neye wògblɔ na wo bena: Miyi ɖe kɔƒe, si le mia ŋgɔ la me, eye enumake, ne míage ɖe eme la, míakpɔ tedzivi, si wode kae, esi dzi amea ɖeke menɔ kpɔ o; mitui, eye mikplɔe vɛ.\nEye ne amea ɖe lagblɔ na mi bena: Nukaŋuti miele esia wɔm mahã la, migblɔ be: Aƒetɔ la le ehiãm, eye enumake aɖoe ɖe afisia.\nTete wodzo yi, eye wokpɔ tedzivi la, wode kae ɖe agbo la nu le xexe le mɔ to, eye wotui.\nEye amesiwo le tsitre ɖe afima la, dometɔa ɖewo bia wo bena: Nuka wɔ, eye miele tedzivi la tum mahã?\nEye wogblɔ na wo, abe alesi Yesu gblɔ la ene; eye woɖe mɔ le eŋu na wo.\nTete wokplɔ tedzivi la va Yesu gbɔ, eye wotsɔ woƒe avɔwo ɖo edzi; eye wòbɔbɔ nɔ edzi.\nEye ame geɖewo keke woƒe avɔwo ɖe mɔ la dzi, ke bubuwo ya gbewo tso agblewo me.\nEye amesiwo le eŋgɔ kple esiwo le eyome la, do ɣli gblɔ bena: Hosana! Woayra amesi gbɔna le Aƒetɔ la ƒe ŋkɔa me.\nWoayra mía fofo Dawid ƒe fiaɖuƒe, si gbɔna la! Hosana le dziƒo ʋĩ!\nEye wòyi Yerusalem ɖe mawuƒe la me, eye esi wòtsa ŋku nuwo katã godoo, eye fiẽsi le ɖoɖom la, eyi ɖe Betania kple ame wuieve la.\nEye esi ŋu ke wodo go tso Betania la, dɔ wui.\nEye esi wòkpɔ gbotia ɖe le adzɔge, si dzi aŋgbawo le la, eyi bena ɖewohĩ yeakpɔ nane le edzi; eye esi wote ɖe eŋu la, mekpɔ naneke o, negbe aŋgbawo ko, elabena gbotiwo tseɣi meɖo haɖe o.\nEye wòde asi gbɔgblɔ me nɛ bena; Tso esia dzi yina la amea ɖeke maɖu wò kutsetsea ɖeke o halase tegbetegbe. Eye eƒe nusiawo see.\nEye wova Yerusalem; eye esi wòyi ɖe mawuƒe la me la, ede asi amesiwo le nu dzram kple amesiwo le nu ƒlem le mawuƒe la me la, nyanyã me do goe, eye wòmũ gaɖuɖɔlawo ƒe kplɔ̃wo kple amesiwo le ahɔ̃newo dzram la, ƒe zikpuiwo ƒu anyi.\nEye meɖe mɔ bena, amea ɖeke netso goe ato mawuƒe la me o.\nEye wòfia nu gblɔ na wo bena: Alo womeŋlɔ ɖi bena: Woayɔ nye aƒe la be gbedoxɔ na dukɔwo katã oa? Ke miawo la mietsɔe wɔ adzodalawo ƒe ɖoe.\nEye nunɔlagãwo kple agbalẽfialawo see, eye wodi, alesi woawɔ awui, elabena wovɔ̃e; elabena kuvia ɖo ameha blibo la katã le eƒe nufiafia la ŋuti.\nEye ne fiẽsi ɖo la, edoa go le dua me.\nEye esi wòva yina le ŋdi me la, wokpɔ gboti la yrɔ su tso keke eƒe ke te.\nEye Petro ɖo ŋku edzi gblɔ nɛ bena: Rabi, kpɔ ɖa, gboti, si neƒo fi ɖee la yrɔ.\nEye Yesu xa dzi gblɔ na wo bena: Mawu dzi xɔse nenɔ mia si!\nEyaŋuti mele egblɔm na mí bena: Nusianu, si ke ta míado gbe ɖa le, eye míabia la, mixɔe se bena, asu mia si, eye ava ve me na mi.\nKe ne mietsɔe ke o la, ekema mia Fofo, si le dziƒowo la, matsɔ miaƒe vodadawo hã ake mi o.\nEye wogava Yerusalem; eye esi wòle tsatsam le mawuƒe la me la, nunɔlagãwo kple agbalẽfialawo kple dumegãwo va egbɔ;\neye wogblɔ nɛ bena: Ŋusẽ ka nètso wɔ esiawoe; alo ameka tsɔ ŋusẽ sia na wò be, nawɔ esiawoe mahã?\nEye Yesu gblɔ na wo bena: Nye hã mabia nya ɖeka mi, ne mieɖo eŋu nam la, nye hã magblɔ ŋusẽ, si metsɔ wɔ esiawoe la, na mi.\nYohanes ƒe mawutsidedetaname la ɖe, dziƒo wòtso loo, alo amewo gbɔ wòtso mahã? Miɖo eŋu nam!\nEye wòke ɖi le wo nɔewo dome bena: Ne míegblɔ bena: Dziƒo wòtso la, agble bena: Nukaŋuti miexɔ edzi se o mahã?\nAlo ɖe miagblɔ bena: Amewo gbɔ wotsoa? — Woyɔ dukɔ la; elabena ameawo katã bua Yohanes bena, nyagblɔɖila ŋutɔŋutɔ wònye.\nEye woxɔ edzi gblɔ na Yesu bena: Míenyae o. Eye Yesu gblɔ na wo bena: Ekema nye hã nyemagblɔ ŋusẽ, si metsɔ wɔ esiawoe la, na mi o.


Aleke Míana Viɖe Nanɔ Míaƒe Agbemeŋkekewo Ŋu le Yehowa Ŋkumee?\nGbetakpɔxɔ—Tata Si Míesrɔ̃na | November 15, 2002\n“Gaƒoƒo xɔasi eve, siwo dometɔ ɖesiaɖe me miniti vevi blaade nɔ, bu le etsɔ si va yi ƒe agudzedze kple ɣeɖoto dome. Wo teƒeɖoɖo aɖeke meli o, elabena wonu yi keŋkeŋ!”—Lydia H. Sigourney Amerikatɔ agbalẽŋlɔla (1791-1865).\nEDZENA abe míaƒe agbenɔŋkekewo le ʋɛ eye wonu yina kabakaba ene. Hakpala Dawid de ŋugble le alesi agbe le kpuie ŋu eye wòʋãe wòŋlɔ bena: “Yehowa, na manya nye nuwuwu kple alesi nye ŋkekewo ƒe dzidzeme le; na madze si ɣesiɣi nunye ava yi! Kpɔ ɖa, èwɔ nye ŋkekewo wonye asi ƒe kekeme, eye nye agbenɔɣi menye naneke le ŋkuwò me o.” Dawid tsi dzi ɖe alesi wòanɔ agbee wòadze Mawu ŋu, le eƒe nuƒoƒo kple nuwɔnawo siaa me ŋu. Egblɔ alesi wòle ŋu ɖomee ɖe Mawu ŋu be: “Wò ɖeɖe koe mele mɔ kpɔm na.” (Psalmo 39:5, 6, 8) Yehowa ɖo toe. Eda Dawid ƒe nuwɔnawo kpɔ hã nyateƒe eye wòɖo eteƒe nɛ alesi dze.\nEle bɔbɔe be vovo manɔ ame ŋu le aɖabaƒoƒo aɖeke me le ŋkekea me o eye agbe si me hloloetsotso kple dɔwɔna yɔ fũ la nana woade gbɔdzɔe kpɔ ge ado kpoe. Esia ate ŋu ana míatsi dzi le mía ɖokui me, vevietɔ ɖe nu gbogbo siwo wòle be míawɔ kple esiwo me míato kpakple ɣeyiɣi kpui si me wòle be míawɔ wo le la ŋu. Ðe nusi le vevie na mí la sɔ kple Dawid tɔ—be míanɔ agbe ale be Mawu nakpɔ ŋudzedze ɖe mía ŋua? Enye nyateƒe be Yehowa kpɔa mí heléa ŋku ɖe mía dometɔ ɖesiaɖe ŋu nyuie. Mawuvɔ̃la, Hiob, gblɔ anye ƒe 3,600 enye si va yi be Yehowa kpɔ yeƒe mɔwo hexlẽ yeƒe afɔɖeɖewo katã. Hiob bia eɖokui be: “Ne edzro eme kpɔ la, aleke maɖo eŋu nɛ?” (Hiob 31:4-6, 14) Anya wɔ be míana míaƒe ŋkekewo naxɔ asi le Mawu ŋkume to gbɔgbɔmetaɖodzinuwo ɖoɖo, eƒe sewo dzi wɔwɔ, kple míaƒe ɣeyiɣiwo zazã nunyatɔe me. Mina míadzro nya siawo me nyuie vie.\nMina Gbɔgbɔmenuwo Nanye Nu Vevitɔwo na Mí\nŊɔŋlɔ siwo tso gbɔgbɔ me la bia tso mía si wòsɔ be míaɖo gbɔgbɔmetaɖodzinuwo esime wogblɔ be: ‘Miaka ɖe nusiwo le vevie wu la dzi.’ Nukawoe nye nu vevi siawo? Ŋuɖoɖoa lɔ ‘sidzedze kple nugɔmesese vavãtɔ’ ɖe eme. (Filipitɔwo 1:9, 10) Ebia be míazã míaƒe ɣeyiɣi nunyatɔe hafi Yehowa ƒe tameɖoɖowo ŋuti sidzedze nasu mía si. Gake nana be gbɔgbɔmenuwo nanye nu vevitɔwo na mí ana kakaɖedzi mí be míanɔ agbe si me viɖe kple dzidzeme le.\nApostolo Paulo ɖo ŋku edzi na mí be “míayi edzi anɔ nusiwo nyoa Aƒetɔ la ŋu dom kpɔ.” Be míado wo akpɔ la lɔ ŋkuléle ɖe mía ŋutɔwo míaƒe tamesusuwo kple nusiwo dzroa míaƒe dzi ŋu ɖe eme. Apostoloa yi edzi be: “Miyi edzi míanɔ si dzem nusi nye Yehowa ƒe lɔlɔ̃nu.” (Efesotɔwo 5:10, 17, NW) Ekema nukawoe nyoa Yehowa ŋu? Biblia me lododo aɖe ɖo eŋu be: “Nunya ƒe gɔmetoto enye be, woaƒle nunya, eye natsɔ wò kesinɔnuwo katã aƒle gɔmesesee. Kɔe ɖe dzi, ne wòakɔ wò ɖe dzi.” (Lododowo 4:7, 8) Yehowa kpɔa dzidzɔ ɖe amesi ƒlea nunya hetsɔa mawumenunya wɔa dɔe la ŋu. (Lododowo 23:15) Nusi nyo le nunya ma ŋu enye be womate ŋu axɔe le ame si alo agblẽe o. Le nyateƒe me la, eva zua dzɔla kple takpɔnu ‘tso mɔ vɔ̃wo kple amesiwo gblɔa godzenyawo si me.’—Lododowo 2:10-15.\nEkema nunyanu kae nye si wònye be míatsi tre ɖe nusianu si ana míava tsɔ gbɔgbɔmenuwo nu tsɛ la ŋui! Ehiã be míatu ŋudzedzekpɔkpɔ ɖe Yehowa ƒe nyawo ŋu kple eyama vɔvɔ̃ ƒe nɔnɔme si sɔ ɖo. (Lododowo 23:17, 18) Togbɔ be tamesusu ƒe nɔnɔme sia ate ŋu asu ame si le agbe ƒe ɣeyiɣi ɖesiaɖe me hã la, anyo wu be míana nɔnɔme nyui sia nasu mía si ahana Biblia ƒe gɔmeɖosewo naƒo ke ɖe míaƒe amenyenye me le sɔhɛ me. Fia nyanu Salomo gblɔ be: “Ðo ŋku wɔwòla dzi le wò ɖekakpuiŋkekewo me.”—Nyagblɔla 12:1.\nMɔ si le tẽ wu si dzi ame ate ŋu ato atu ŋudzedzekpɔkpɔ ɖe Yehowa ŋu ɖo enye gbedodoɖa nɛ gbesiagbe. Dawid nya vevienyenye si le ame ƒe dzimenyawo gbɔgblɔ na Yehowa ŋu, elabena egblɔ kukuɖeɖetɔe be: “Yehowa, se nye gbedodoɖa, nye ɣlidodo nede to me na wò, eye megazi kpi kpɔ nye aɖatsiwo o.” (Psalmo 39:13) Ðe alesi míaƒe ƒomedodo kplikplikpli kple Mawu de toe la wɔa dɔ ɖe míaƒe seselelãmewo dzi ɣeaɖewoɣi be aɖatsi gena le mo na mía? Le nyateƒe me la, zi alesi míegblɔa míaƒe dzimenyawo na Yehowa hedea ŋugble le eƒe Nyaa ŋu la, zi nenemae míetena ɖe eŋu kplikplikplii.—Yakobo 4:8.\nMose nye xɔsetɔ bubu aɖe si kpɔe be ele be yeaɖo ŋu ɖe Mawu ŋu. Abe Dawid ene la, Mose te ŋu kpɔe be kuxiwo yɔ agbe me fũ. Eyata eɖe kuku na Mawu be wòafia ‘alesi yeaxlẽ yeƒe ŋkekewoe la ye, ne dzi nyanu naɖo ye si.’ (Psalmo 90:10-12) Dzi nyanu asu ame si to Yehowa ƒe sewo kple gɔmeɖosewo sɔsrɔ̃ kple agbenɔnɔ ɖe wo nu ko me. Mose nya esia eye wòdze agbagba be yeaƒã nyateƒe vevi sia ɖe Israel-dukɔa me to ŋkuɖoɖo Mawu ƒe sewo kple gɔmeɖosewo dzi na wo ake me hafi woaxɔ Ŋugbedodonyigbaa wòazu wo tɔ. Wobia tso ame ɖesiaɖe si Yehowa ava tia aɖo fiae ɖe Israel nu si be wòagbugbɔ Sea aŋlɔ na eɖokui ahaxlẽe le eƒe agbemeŋkekewo katã me. Nukatae? Be wòate ŋu asrɔ̃ mawuvɔvɔ̃. Esia woatsɔ ado fia ƒe toɖoɖo akpɔe. Akpɔ eta be wòagado eɖokui ɖe dzi ɖe nɔviawo ŋu o eye wòana hã be wòanɔ agbe eteƒe nadidi le eƒe fiaɖuƒea me. (Mose V, 17:18-20) Wogbugbɔ gbe te ɖe ŋugbedodo sia dzi esime Yehowa gblɔ na Dawid vi Salomo be: “Ne èzɔ nye mɔwo dzi helé nye ɖoɖowo kple sewo me ɖe asi, abe alesi fofowò Dawid zɔe ene la, ekema mana wò agbeŋkekewo nadidi.”—Fiawo I, 3:10-14.\nToɖoɖo nye ŋkubiãnya le Mawu gbɔ. Nenye be míatsɔ Yehowa ƒe nudidiwo kple sedede aɖewo nu tsɛ abe ɖee womele vevie o ene la, akpɔ nɔnɔme ma adze sii godoo. (Lododowo 15:3) Ele be esia nyanya naʋã mí be míade bubu deto Yehowa ƒe mɔfiamewo ŋu vevie, togbɔ be esia wɔwɔ manɔ bɔbɔe ɣesiaɣi o hã. Satana wɔa nusianu si wòate ŋui be yeatsɔ ‘axe mɔ na mí’ esi míele kutri kum be míawɔ ɖe Mawu ƒe sewo kple ɖoɖowo dzi.—Tesalonikatɔwo I, 2:18.\nEle vevie ŋutɔ be míawɔ ɖe Ŋɔŋlɔa ƒe aɖaŋuɖoɖo si nye be míakpe ta ɖekae na tadedeagu kple hadede la dzi. (Mose V, 31:12, 13; Hebritɔwo 10:24, 25) Eyata anyo be míabia mía ɖokui ase be: ‘Ðe meɖoe kplikpaa be mawɔ nusi ŋu viɖe le ŋutɔŋutɔ ɣesiaɣia?’ Be míagblẽ hadede kple nufiame xɔxɔ le Kristotɔwo ƒe kpekpewo me ɖi ɖe agbagbadzedze be míakpɔ ga ta agbɔdzɔ míaƒe ƒomedodo kple Yehowa me. Apostolo Paulo ŋlɔ bena: “Mina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena [Yehowa] ŋutɔ gblɔ be: ‘Nyemele asi ɖe ge le mia ŋu o, eye nyemele mia gblẽ ge ɖi akpɔ o.’” (Hebritɔwo 13:5) Toɖoɖo Yehowa ƒe sededewo tso lɔlɔ̃nu faa me ɖenɛ fiana be míeka ɖe edzi vevie be alé be na mí.\nYesu srɔ̃ toɖoɖo hekpɔ eme viɖewo. Nenema kee wòate ŋu aɖe vi na míawo hã. (Hebritɔwo 5:8) Zi alesi míele toɖoɖo tum ɖo la, zi nenemae wòabɔbɔ na mí be míaɖo to, le nu suewo gɔ̃ hã mee. Enye nyateƒe be, le míaƒe nuteƒewɔwɔ ta la, ahiã be míanɔ te ɖe ame bubuwo ƒe nuwɔna madodzidzɔnamewo kple ŋlɔmiwɔwɔ gɔ̃ hã nu. Esia ate ŋu adzɔ le dɔwɔƒe, le suku, alo le aƒekɔ si me ma le subɔsubɔ ta me koŋ. Ke hã, míekpɔa akɔfafa le nya si wogblɔ na Israel-viwo me be ne ‘wolɔ̃ Yehowa heɖo to eƒe gbe, eye woku ɖe eŋu la, anye woƒe agbe, bena woanɔ agbe didie le anyigba dzi.’ (Mose V, 30:20) Wogale ŋugbe sia tututu dom na mí.\nZã Ɣeyiɣi Nunyatɔe\nMíaƒe ɣeyiɣiwo zazã nunyatɔe hã akpe ɖe mía ŋu míaƒe ŋkekewo naxɔ asi le Yehowa ŋkume. Ɣeyiɣi mele abe ga ene be woadzra ɖo o, ele be woazãe ne menye nenema o la, abu. Gaƒoƒo ɖesiaɖe si va yina la buna tegbee. Esi wònye be nusiwo wòle be míawɔ la sɔa gbɔ ɣesiaɣi wu mí ta la, ɖe míele míaƒe ɣeyiɣi zãm wòle sɔsɔm ɖe míaƒe taɖodzinuwo nua? Nusi wòle be wòanye Kristotɔwo katã ƒe taɖodzinu vevitɔ enye gomekpɔkpɔ le Fiaɖuƒegbeƒãɖeɖe kple nusrɔ̃lawo wɔwɔ dɔa me.—Mateo 24:14; 28:19, 20.\nNenye be míenya asixɔxɔ si le ɣeyiɣi ŋu ko hafi míate ŋu azã míaƒe ɣeyiɣi la nunyatɔe. Esɔ ŋutɔ be Efesotɔwo 5:16 xlɔ̃ nu mí be ‘míaƒle ɣeyiɣi si ade mía dzi la na mía ɖokui,’ eye esia bia be míaɖe asi le nusiwo mele vevie tututu o la ŋu. Efia be miaɖe ɣeyiɣi gblẽnuwo dzi akpɔtɔ. Television kpɔkpɔ alo Internet me tsatsa fũ akpa, agbalẽ siwo ŋu viɖe mele o xexlẽ, alo kamedede kple modzakaɖeɖe yomenɔnɔ vivivo ate ŋu ana ɖeɖi nate mía ŋu. Gakpe ɖe eŋu hã, kɔlili ŋutilãmenunɔamesiwo wòagbɔ eme ate ŋu axɔ ɣeyiɣi si hiã be woatsɔ atu dzi nyanu ɖoe la le ame si.\nƔeyiɣi zazã nyuie ƒe boblodolawo gblɔ be: “Màte ŋu azã wò ɣeyiɣi nyuie ne taɖodzinu nyuiwo mele asiwò o.” Wotɔ asi taɖodzinu ɖoɖo ŋuti dzidzenu atɔ̃ dzi: esiwo ku ɖe nane ŋu tẽ, esiwo woate ŋu adzidze, esiwo gbɔ woate ŋu aɖo, esiwo ɖɔ ʋu, kple esiwo ŋu woɖo ɣeyiɣi ɖo.\nTaɖodzinu ɖɔʋu ɖekae nye be míana míaƒe Biblia xexlẽ nanyo ɖe edzi. Afɔ gbãtɔae nye be míawɔ míaƒe taɖodzinua wòaku ɖe nane ŋu tẽ—be míaxlẽ Biblia bliboa. Eveliae nye míana míaƒe taɖodzinua nanye esi woate ŋu adzidze. Ne míewɔ esia la, míate ŋu anya alesi míele ŋgɔ yimee. Ele be taɖodzinuwo nana míado vevie nu ahatsi. Ele be woanye esiwo gbɔ míate ŋu aɖo hã. Ele be míabu ame ŋutɔ ƒe ŋutetewo, aɖaŋuwo, kple ɣeyiɣi si le esi hã ŋu. Le ame aɖewo gome la, abia ɣeyiɣi geɖe hafi woate ŋu aɖo taɖodzinua gbɔ. Mlɔeba, ehiã be míaɖo ɣeyiɣi ɖe míaƒe taɖodzinua ŋu. Ɣeyiɣi ɖoɖo na nane nu wuwu ate ŋu adzi didi be woawɔe awu enu la ɖe edzi.\nToɖodzinu si ku ɖe nane ŋu tẽ le xexeame katã ƒe Betel-ƒomea me tɔ, siwo wɔa dɔ le Yehowa Ðasefowo ƒe xexeame katã ƒe dɔwɔƒe gã alo eƒe alɔdzeawo, si be woaxlẽ Biblia bliboa le woƒe Betel nɔnɔ ƒe ƒe gbãtɔ me. Wokpɔe be Biblia xexlẽ si ŋu viɖe lee na wotsi le gbɔgbɔ me hena wodo ƒome kplikplikpli kple Yehowa, amesi le nusi nyo na wo la fiam wo. (Yesaya 48:17) Ðe míate ŋu ana Biblia xexlẽ edziedzi nanye míawo hã ƒe taɖodzinua?\nViɖe Siwo Le Nana be Viɖe Nanɔ Míaƒe Ŋkekewo Ŋu Me\nGbɔgbɔmenuwo tsɔtsɔ ɖo nɔƒe gbãtɔ ahe yayra geɖewo vɛ. Nusita wòle aleae nye be, enana míesena le mía ɖokui me be míekpɔ dzidzedze eye tameɖoɖo le agbe ŋu. Dzeɖoɖo kple Yehowa edziedzi le gbedodoɖa si tso dzime me tea mí ɖe eŋu kplikplikpli. Gbea dodoɖa ŋutɔ hã ɖenɛ fiana be míeka ɖe eyama dzi. Biblia kple Biblia-srɔ̃gbalẽ siwo “dɔla nuteƒewɔla kple aɖaŋudzela la” nana xexlẽ gbesiagbe ɖena alesi míelɔ̃ faa be míaɖo to Mawu ne ele nu ƒom na mí la fiana. (Mateo 24:45-47) Esia kpena ɖe mía ŋu be dzi nyanu nasu mía si ale be míate ŋu awɔ nyametsotso kple tiatia nyuitɔwo le agbe me.—Psalmo 1:1-3.\nEdzɔa dzi na mí be míaɖo to Yehowa ƒe sededewo, elabena esia menye agba o. (Yohanes I, 5:3) Ne míele asixɔxɔ dem ŋkeke ɖesiaɖe ŋu le Yehowa ŋkume la, míenaa ŋusẽ ɖoa mía kpli dome ƒomedodoa ŋu. Míeva zua amesiwo naa gbɔgbɔmekpekpeɖeŋu vavã hati Kristotɔwo hã. Nuwɔna siawo doa dzidzɔ na Yehowa Mawu ƒe dzi. (Lododowo 27:11) Eye teƒeɖoɖo aɖeke mede ŋudzedze si Yehowa akpɔ ɖe mía ŋu fifia kple yi ɖe mavɔmavɔ me la nu o!\nKristotɔwo tsɔa gbɔgbɔmenuwo vevie\n[Nɔnɔmetata siwo le axa 22]\nÐe nèle wò ɣeyiɣi zãm nunyatɔea?\nMíedoa ŋusẽ mía kple Yehowa dome ƒomedodo ne míena viɖe le ŋkeke ɖesiaɖe ŋu le eŋkume\nƉoe Ɖe Amewo Ɖoe Ɖe Amewo Aleke Míana Viɖe Nanɔ Míaƒe Agbemeŋkekewo Ŋu le Yehowa Ŋkumee?\nw02 11/15 axa 20-23\nTadeaguƒewo—Ðe Míehiã Woa?\nMigadzudzɔ Takpekpe Ðekae O\nKristotɔwo Hiã Wo Nɔewo\nMiyi Edzi Miatsɔ Nusɔsɔ Asubɔe\n‘Minyi Mawu ƒe Alẽha La’\nBiblia Gɔmeɖeɖe ɖe Egbegbe Helagbe me ƒe Ʋiʋli Sesẽ La\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 15, 2002\nGBETAKPƆXƆ—TATA SI MÍESRƆ̃NA November 15, 2002


Yeremiya 9 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\nYeremiya xa nu vevie (1-3a)\nYehowa bia akɔnta Yuda (3b-16)\nKonyifafa ɖe Yuda ŋu (17-22)\nƑo adegbe le Yehowa nyanya ta (23-26)\n9 Oo, ne ɖe nye ta anye tsi,Eye nye ŋkuwo anye aɖatsivudo ɖe!+ Anye ne mafa avi zã kple keliLe nye dukɔ ƒe ame siwo wowu la ta! 2 Oo, ne ɖe mɔzɔlawo ƒe dzeƒe le asinye le gbegbe ɖe! Anye ne magblẽ nye dukɔ la ɖi adzo le wo gbɔ,Elabena ahasiwɔlawo+Kple alakpanuwɔlawo ƒe ha wo katã wonye. 3 Wovua woƒe aɖekawo me abe dati ene;Alakpadada xɔ anyigba la dzi keŋ, ke menye nuteƒewɔwɔ o.+ “Wotsoa nu vɔ̃ɖi wɔwɔ gbɔ yia nu vɔ̃ɖi wɔwɔ gbɔ,Eye wogbe toɖoɖom,”+ Yehowa ye gblɔe. 4 “Mia dometɔ ɖe sia ɖe nekpɔ eɖokui dzi ɖe ehavi ŋu,Eye mègaɖo ŋu ɖe nɔviwò gɔ̃ hã ŋu o. Elabena nɔvi sia nɔvi nye amedeasila+Eye havi sia havi nye amegɔmezɔla.+ 5 Wo dometɔ ɖe sia ɖe baa ehavi,Wo dometɔ aɖeke metoa nyateƒe o. Wotsɔ aʋatsokaka mla woƒe aɖe.+ Wowɔ nu vɔ̃ ʋuu wòte ɖeɖi wo ŋu. 6 Amebeble mee nèbɔbɔ nɔ. Wogbe sidzedzem le woƒe amebeble ta,” Yehowa ye gblɔe. 7 Eya ta ale aʋakɔwo ƒe Yehowa gblɔe nye esi: “Malólo wo, eye mado wo akpɔ,+Elabena nu bubu kae magawɔ na nye dukɔ vinyɔnu la? 8 Woƒe aɖe nye aŋutrɔ wuame si blea ame. Ame tsɔa eƒe nu gblɔa ŋutifafanya na ehavi,Ke edea xa ɖi le dzi me.” 9 Yehowa be: “Ðe nyemabia akɔnta wo le nu siawo ta oa? Ðe nyemabia* hlɔ̃ dukɔ sia tɔgbi oa?+ 10 Mafa avi, mafa konyi ɖe towo ta,Eye madzi konyifaha ɖe gbegbelãnyiƒewo ta,Elabena wofiã, ale be ame aɖeke megatoa afi ma o,Eye womegasea lãhawo ƒe gbe o. Dziƒoxewo kple lãwo siaa si; woʋu dzo.+ 11 Mana Yerusalem nazu glikpo,+ agbotoewo nɔƒe,+Mana Yuda duwo nazu aƒedo, eye ame aɖeke manɔ wo me o.+ 12 Ame kae nye nunyala, ne wòase nu sia gɔme? Ame kae Yehowa ke nu ƒo nu na, ne wòaɖe gbeƒãe? Nu ka tae anyigba la tsrɔ̃? Nu ka tae wòfiã zu gbegbeEye ame aɖeke megatoa edzi o?” 13 Yehowa ɖo eŋu be: “Elabena wogblẽ nye se* si metsɔ ɖo wo ŋkume la ɖi, womeɖo to nye gbe o, eye womezɔ ɖe enu o. 14 Ke boŋ wodze woƒe dzimesesẽ+ kple Baal ƒe legbawo yome, abe ale si wo fofowo fia wo ene.+ 15 Eya ta ale aʋakɔwo ƒe Yehowa, Israel ƒe Mawu la, gblɔe nye esi, ‘Kpɔ ɖa, mana dukɔ sia naɖu atsa, eye makpe tsi si me aɖi le na wo woano.+ 16 Maka wo ahlẽ ɖe dukɔ siwo woawo ŋutɔwo loo alo wo fofowo menya o la dome,+ eye maɖo yi ɖe wo yome, va se ɖe esime matsrɔ̃ wo keŋkeŋ.’+ 17 “Ale aʋakɔwo ƒe Yehowa gblɔe nye esi,‘Mise nu gɔme. Miyɔ nyɔnu konyifahadzilawo ɖa, ne woava;+Miɖo ame ɖe nyɔnu konyifala bibiwo hã, ne woava, 18 Ne woaɖe abla ava dzi konyifaha na mí,Ne míaƒe ŋkuwo nafa aɖatsi yoyoyo,Eye míaƒe aɖabawo naɖuɖu tsi.+ 19 Elabena wose konyifaɣli le Zion be:+ “Aleke wodo aƒedo mí ale! Aleke ŋukpe lé mí ale! Elabena míegblẽ anyigba la ɖi; eye wogbã míaƒe aƒewo ƒu anyi.”+ 20 Mi nyɔnuwo, mise Yehowa ƒe nya. Eye eƒe numenya nege ɖe to me na mi. Mifia konyifaha sia mia vinyɔnuwo,Eye mia dometɔ ɖe sia ɖe nefia konyifaha ehavi.+ 21 Elabena ku to míaƒe fesrewo nu ge ɖe eme;Ege ɖe míaƒe mɔ́ sesẽwo me,Ne wòatsrɔ̃ ɖeviwo ɖa le kpɔdomeewoKple ɖekakpuiwo ɖa le ablɔwo me.’+ 22 Gblɔ be, ‘Ale Yehowa gblɔe nye esi: “Amegbetɔwo ƒe kukuawo atsi anyi abe aɖu le agble me ene,Woanɔ abe nuku babla si le nuŋela megbe,Eye ame aɖeke meli aƒo wo nu ƒu o la ene.”’”+ 23 Ale Yehowa gblɔe nye esi: “Nunyala megaƒo adegbe le eƒe nunya ŋu o;+Ŋusẽtɔ megaƒo adegbe le eƒe ŋusẽ ŋu o;Eye kesinɔtɔ megaƒo adegbe le eƒe kesinɔnuwo ŋu o.”+ 24 “Ke boŋ ame si ƒoa adegbe la, neƒo adegbe be,Gɔmesese su ye si, eye yedze sim+ Be nyee nye Yehowa, Ame si nyoa dɔme, drɔ̃a ʋɔnu dzɔdzɔe hewɔa nu dzɔdzɔe le anyigba dzi;+Elabena nu siawoe dzea ŋunye,”+ Yehowa ye gblɔe. 25 Yehowa be: “Kpɔ ɖa! Ŋkekewo li gbɔna, eye mabia akɔnta ame sia ame si wotso aʋa na gake wògakpɔtɔ nye aʋamatsomatsotɔ,+ 26 Egiptetɔwo,+ Yudatɔwo,+ Edomtɔwo,+ Amonitɔwo,+ Moabtɔwo+ kpakple logloƒlɔla siwo katã le gbegbe;+ elabena dukɔwo katã nye aʋamatsomatsotɔwo, eye Israel ƒe aƒe blibo la meɖe woƒe dzi ƒe boloyiwo ɖa o.”+


Lododowo 22 | Biblia Le Internet Dzi | Xexe Yeye Gɔmeɖeɖe\nŊkɔ nyui nyo wu kesinɔnu geɖe (1)\nAmehehe tso ɖevime ɖea vi (6)\nKuviatɔ vɔ̃na be dzata le xexe (13)\nTohehe ɖea bometsitsi ɖa (15)\nAme si bi ɖe dɔ me ado ɖe fiawo ŋkume (29)\n22 Ŋkɔ nyui tiatia nyo wu kesinɔnu geɖe;+Eye bubunɔameŋu* nyo wu klosalo kple sika. 2 Nu ɖeka si me kesinɔtɔ kple hiãtɔ sɔ lee nye be:* Yehowae nye wo katã wɔla.+ 3 Aɖaŋudzela kpɔa afɔku gbɔna eye wòɣlaa eɖokui,Ke ame makpɔnuteƒe yina ɖadea ta eme, eye wòkpɔa emetsonua. 4 Ðokuibɔbɔ kple Yehowa vɔvɔ̃Hea kesinɔnu, bubu kple agbe vanɛ.+ 5 Ŋù kple mɔ̃ le mɔ dzi na ame si ƒe mɔ le gɔdɔ̃gɔdɔ̃,Ke ame sia ame si kpɔa eƒe agbe* ta la, nɔa adzɔge ʋĩi tso wo gbɔ.+ 6 Mla ɖevi ɖe mɔ si wòato la ŋu;+Ne eva tsi hã mate ɖa le edzi o.+ 7 Kesinɔtɔ ɖua amegã ɖe ame dahe dzi,Eye ame si doa nu le ame si la zua kluvi na ame si si wòdo nua le.+ 8 Ame sia ame si ƒãa nu madzɔmadzɔ la, axa gbegblẽ,+Eye eƒe dɔmedzoe ƒe ameƒoti la nu ayi.+ 9 Woayra ame si nyoa dɔme* na ame,Elabena emaa eƒe nuɖuɖu kple ame dahewo.+ 10 Nya fewuɖula do goe,Ekema dzre ake;Eye nyahehe* kple dzudzu hã nu atso. 11 Ame si lɔ̃a dzi dzadzɛ eye eƒe numenyawo dzea to la,Eyae fia adze xɔlɔ̃e.+ 12 Yehowa ƒe ŋkuwo kpɔa nunya ta,Ke etrɔa ame mawɔnuteƒe ƒe nyawo bua anyi.+ 13 Kuviatɔ be: “Dzata le xexe! Ava vuvum le ablɔ me!”+ 14 Nyɔnu dzeha* ƒe nu la, ʋe globo wònye.+ Ame si Yehowa bu fɔe la, eyae age dze eme. 15 Bometsitsi bla ɖe ɖevi ƒe dzi ŋu,+Ke ameƒotie* aɖee ɖa le eŋu.+ 16 Ame si tafaa ame dahe be nu geɖe nasu ye si+Kple ame si naa nu kesinɔtɔ la,Hiã atui. 17 Ƒu to anyi, ne nàse nunyalawo ƒe nyawo,+Ne wò dzi natrɔ ɖe nye sidzedze ŋu,+ 18 Elabena enyo be nàdzra wo ɖo ɖe ɖokuiwò me,+Ne wo katã nanɔ nuyi dzi na wò ɖaa.+ 19 Wò la, esi medi be nàɖo ŋu ɖe Yehowa ŋu taeMele nu fiam wò egbe sia ɖo. 20 Ðe nyemeŋlɔ nyaSiwo me aɖaŋuɖoɖo kple sidzedze le la na wò va yi, 21 Ne mafia nya siwo le eteƒe kple nya siwo ŋu kakaɖedzi le la wò,Ne nàtsɔ ŋuɖoɖo nyuitɔ ayi na ame si dɔ wò la oa? 22 Mègada adzo ame dahe le eƒe ahedada ta o,+Eye mègate ame tsɛ ɖe to le dugbo la nu o,+ 23 Elabena Yehowa ŋutɔ axɔ woƒe nya ɖe akɔ,+Eye wòaɖe ame siwo daa adzo wo la ƒe agbe* ɖa. 24 Mègade ha kple dɔmedzoetɔ o,Eye mègado ka kple dzikutɔ o, 25 Ne nàva srɔ̃ eƒe mɔwo,Eye wòazu mɔ̃ aɖe wò* o.+ 26 Mèganɔ ame siwo naa asi ame tsɔ doa ŋugbeBe yewoada megbe na fenyilawo la dome o.+ 27 Ne mèkpɔ naneke tsɔ xe fea o la,Ðeko woava ɖe aba le tewò! 28 Mègatrɔ blemaliƒoSiwo tɔgbuiwòwo do tso blema ke la o.+ 29 Èkpɔ ame si bi ɖe eƒe dɔ ŋua? Fiawo ŋkumee wòado ɖo;*+Mado ɖe ame tsɛwo ŋkume o.*\n^ Egɔmeɖeɖe tẽe, “ŋudzedzekpɔkpɔ.”\n^ Egɔmeɖeɖe tẽe, “Kesinɔtɔ kple hiãtɔ va do go.”\n^ Egɔmeɖeɖe tẽe, “ame si ƒe ŋku kpɔa nublanui.”\n^ Alo, “nyatsɔtsɔ yi ʋɔnu.”\n^ Egɔmeɖeɖe tẽe, “Nyɔnu tutɔ.” Kpɔ Lo 2:16.\n^ Alo, “amehehe ƒe atie.”\n^ Alo, “Fiawoe wòasubɔ.”\n^ Alo, “Menye ame tsɛwoe wòasubɔ o.”


GBE BUBU Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Marathi Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Telugu Turkish Ukrainian Urdu\n“MIESE BE, KRISTO ƑE FUTƆ LA GBƆNA.”—YOHANES I, 2:18.\nNUKAE nàwɔ ne woxlɔ̃ nu wò be adzoblasu vɔ̃ɖi aɖe gbɔna míaƒe nutoame? Àbia eƒe dzedzeme kple eƒe adzodada mɔnuwo ta se tsitotsito godoo. Ànɔ ŋudzɔ hã.\nNɔnɔme ma tɔgbe li egbea. Apostolo Yohanes xlɔ̃ nu mí kple eƒe nya siawo be: “Gbɔgbɔ sia gbɔgbɔ, si meʋua Yesu me o la, metso Mawu gbɔ o; eye esia nye Kristo ƒe futɔ la ƒe gbɔgbɔ, si ŋkɔ míese bena, egbɔna, eye azɔ la ele xexeame xoxo.” (Yohanes , 4:3) Ðe Kristo ƒe futɔ, Mawu ƒe futɔ kple amewo blela, si nye ŋɔdzidonu na amegbetɔwo ƒe nyonyo aɖe lia?\nYohanes zã nya “Kristo ƒe futɔ” zi gbɔ zi atɔ̃ le eƒe agbalẽwo me. Esia fia ameha ɖedzesi aɖewo siwo tsi tre ɖe nusi Biblia fia le Yesu Kristo ŋu tsɔ kpe ɖe ameblela siwo flua ame be yewonye Kristo alo amesiwo wòdɔ ɖa la. Nyatakaka vavãtɔ si ku ɖe Kristo ƒe futɔ sia ŋu le Biblia me. Gake zi geɖe abe alesi wodzɔna le hlɔ̃dolawo gome ene la, ame geɖe trɔa to ɖe ameha siawo ƒe nyatakaka siwo ŋu kpeɖodzi gobi menɔna o ŋu wu nyateƒea.\nAmesi Wònye Ŋuti Nufiafia Totro\nTso keke apostolo Yohanes ƒe ŋkekewo me ke la, amewo gblɔnɛ be Yohanes ƒe nya siwo ku ɖe Kristo ƒe futɔ sia ŋu tsi tre ɖi na ame ɖeka aɖe ko. Amewo kpɔ mɔ na ame ŋkuta vovovowo. Ƒe alafa aɖewo nye sia va yi la ame geɖewo susui be eyae nye Roma Fiagã Nero. Fuléle kple ŋɔdzinu gbogbo si Adolf Hitler wɔ na be amewo bui be eya enye Kristo ƒe futɔa. Wozã ŋkɔ ma kura gɔ̃ hã na Germany xexemenunyala Friedrich Nietzsche. Ke hã, ame bubu aɖewo xɔe se be Kristo ƒe futɔa anye dunyahela dzeaɖaŋu aɖe si gbɔna eye wòava aɖu xexeame dzi. Woxɔe se be lã wɔadã si ŋu nya wogblɔ le Nyaɖeɖefia ta 13 la nye nya si Yohanes gblɔ tẽ ku ɖe Kristo ƒe futɔa ŋu. Wogblɔnɛ be dzesi “666” anye nusi ade dzesi fia aʋafia gã aɖe si ahe vɔ̃ɖinyenye vɛ le etsɔme.\nAmesiwo gblɔa nya siawo susui be ame ɖeka aɖe ŋu nya gblɔm Yohanes le. Gake nukae eƒe nyaawo fia? De ŋugble le Yohanes I, 2:18, ƒe nya ŋu kpɔ: “Abe alesi miese be, Kristo ƒe futɔ la gbɔna ene la, nenema ke Kristo ƒe futɔ geɖewo tsi tre azɔ.” Ẽ, “Kristo ƒe futɔ geɖewo,” menye ame ɖeka aɖe koe he gbɔgbɔ me tɔtɔtɔ va ƒe alafa gbãtɔ me o. Egbea hã, menye ame ɖekae o, ke boŋ futɔ geɖewoe ƒo ƒu nye Kristo ƒe futɔ ƒe ƒuƒoƒoa. Woƒo ƒu he gbegblẽ ƒu ameƒomea ƒe gbɔgbɔmemenyenye dzi. (Timoteo II, 3:1-5, 13) Amekawoe ƒo ƒu wɔ Kristo ƒe futɔ ƒe ƒuƒoƒoa?\nMina míatsɔ Nyaɖeɖefia 13 ƒe lãa be enye wo dometɔ ɖeka. Apostoloa ŋlɔ be: “Eye lã, si mekpɔ la, le abe lãkle ene, eye eƒe afɔwo le abe sisiblisi ƒe afɔwo ene, eye eƒe nu me le abe dzata ƒe nu ene.” (Nyaɖeɖefia 13:2) Nukae kpɔɖeŋu lã siawo tsi tre ɖi na?\nBiblia nyala geɖewo de dzesi ƒomedodo si le Nyaɖeɖefia ta 13 kple Daniel ta 7 dome. Mawu na Daniel kpɔ ŋutega si me kpɔɖeŋu lã siwo nye lãkle, sisiblisi, kple dzata nɔ. (Daniel 7:2-6) Aleke Mawu ƒe nyagblɔɖila la ɖe wo mee? Èŋlɔ be lã wɔadã siawo nye kpɔɖeŋu na anyigba dzi fia, alo dziɖuɖuwo. (Daniel 7:17) Eyata míate ŋu aƒo nyata nunyatɔe be Nyaɖeɖefia ƒe lã wɔadã tsi tre ɖi na amegbetɔ ƒe dziɖuɖuwo. Esi dziɖuɖu siawo tsi tre ɖe Mawu ƒe Fiaɖuƒea ŋu ta la, woawo hã nye Kristo ƒe futɔawo ƒe akpa aɖe.\nAmeka Hãe Nye Kristo ƒe Futɔa ƒe Akpa Aɖe?\nEsi Kristo, Mawu ƒe Vi la, nɔ anyigba dzi la futɔ geɖe nɔ eŋu. Togbɔ be fifia ele afisi womate ŋu aɖo ŋutɔŋutɔ o hã la, egbeŋkekea me tsitretsiɖeŋulawo le esi. De dzesi amesiwo le tsitretsiɖeŋula siawo dome.\nApostolo Yohanes gblɔ be: “Amekae nye aʋatsokala, ne menye amesi sẽ nu bena, Yesu menye Kristo o lae oa? Amesi ke gbe nu le Fofo la kple Vi la gbɔ la eyae nye Kristo ƒe futɔ la.” (Yohanes I, 2:22) Xɔsegbelawo kple alakpa tadeagulawo ƒe ŋgɔnɔlawo tɔtɔ Yesu ƒe nufiafia siwo me kɔ wòva zu beble si ɖe subɔsubɔhawo. Amesiawo gbea Biblia me nyateƒea eye wokakaa alakpanufiafiawo le Mawu kple Kristo ƒe ŋkɔ me. Esia wɔnɛ be wogbea ƒomedodo vavãtɔ si le Fofo la kple Vi la dome le woƒe Mawuɖekaetɔ̃ ƒe alakpanufiafia ta. Eyata woawo hã nye Kristo ƒe futɔawo ƒe akpa aɖe.\nYesu do ŋgɔ xlɔ̃ nu eƒe nusrɔ̃lawo le Luka 21:12 be: “Ke le nusiawo katã ŋgɔ la woaɖo woƒe asiwo mia dzi, eye woati mia yome, akplɔ mi ayi ɖe ƒuƒoƒowo kple gaxɔwo me . . . le nye ŋkɔ la ŋuti.” Tso ƒe alafa gbãtɔ me ke la, Kristotɔ vavãwo do dzi to yometiti si wohe va wodzi ŋutasesẽtɔe la me. (Timoteo. II, 3:12) Amesiwo daa megbe na nuwɔna siawo tsia tre ɖe Kristo ŋu. Woawo hã nye Kristo ƒe futɔa ƒe akpa aɖe.\n“Amesi ke mele dzinye o la, eya tsi tre ɖe ŋunye; eye amesi ke meƒoa ƒu kplim o la, ekana hlẽna.” (Luka 11:23) Yesu ɖe eme le afisia be amesiwo tsi tre ɖe ye kple Mawu ƒe tameɖoɖowo ŋu la zua Kristo ƒe futɔa ƒe akpa ɖe. Nukae anye woƒe nuwuwu?\nNukae Le Kristo ƒe Futɔwo Lalam?\nPsalm 5:6 gblɔ be: “[Mawu tsrɔ̃a] aʋatsokalawo; Yehowa tsria hlɔ̃me kple alakpatɔ.” Ðe nya sia lɔ Kristo ƒe futɔwo ɖe emea? Ẽ. Apostolo Yohanes ŋlɔ be: “Elabena ameblela geɖe, siwo meʋua me bena, Yesu Kristo va le ŋutilã me o la, do go yi ɖe xexeame. Esiae nye ameblela kple Kristo ƒe futɔ la.” (Yohanes. II, 7) Mawu Ŋusẽkatãtɔ ahe gbegblẽ ava Kristo ƒe futɔawo dzi le woƒe amebeble ta.\nEsi ʋɔnudrɔ̃gaƒoƒo ma le ɖoɖom la, mele be nyateƒe Kristotɔwo naɖe mɔ Kristo ƒe futɔawo ƒe beble kple nyaƒoɖeamenuwo, vevietɔ esiwo tso xɔsegbelawo gbɔ nagbɔdzɔ woƒe xɔse o. Yohanes ƒe nuxlɔ̃ame sia le vevie be: “Mikpɔ mia ɖokui dzi nyuie, bene miagabu dɔ, siwo miewɔ la o, ke boŋ fetu blibo nasu mia si.”—Yohanes II, 8.\nNero si dze le axa 2 kple 30: Courtesy of the Visitors of the Ashmolean Museum, Oxford\nƉoe Ɖe Amewo Ɖoe Ɖe Amewo Amekae Nye Kristo ƒe Futɔ La?\ng01 8/8 axa 30-31


Yeremiya 6 | Biblia Le Internet Dzi | Xexe Yeye Gɔmeɖeɖe\nToɖeɖe ɖe Yerusalem gogo (1-9)\nYehowa do dziku ɖe Yerusalem ŋu (10-21)\nWole gbɔgblɔm be “Ŋutifafa li!” evɔ ŋutifafa meli hafi o (14)\nWotso dziehe va dze du la dzi ŋutasesẽtɔe (22-26)\nYeremiya anye galólola (27-30)\n6 Benyamin viwo lee! Misi tso Yerusalem miayi aɖadi sitsoƒe. Miku lãdzo+ le Tekoa;+Eye misi dzokakati ɖe Bet-Hakerem! Elabena vɔ̃ gbɔna, ɛ̃, gbegblẽ gã aɖe ho tso dziehe gbɔna.+ 2 Zion vinyɔnu la ɖi nyɔnu dzetugbe si wowɔ vi na.+ 3 Lãkplɔviwo kple woƒe lãhawo aho va. Woatu woƒe agbadɔwo ɖe eŋu godoo,+Wo dometɔ ɖe sia ɖe ƒe lãha le gbe ɖum le eƒe kpɔkplɔ te.+ 4 “Midzra ɖo ne míaho aʋa* ɖe eŋu! Mitso míaɖadze edzi le ŋdɔkutsu dzatsɛ!” “Baba na mí, elabena zã do vɔ,Elabena ɣetrɔ ƒe vɔvɔli le kekem ɖe enu!” 5 “Mitso míaɖadze edzi le zã me,Ne míagbã eƒe mɔ́ sesẽwo.”+ 6 Elabena ale aʋakɔwo ƒe Yehowa gblɔe nye esi: “Milã atiwo, eye miƒu kpo ɖe Yerusalem ŋu.+ Eyae nye du si woabia akɔntae.Ameteteɖeanyi ɖeɖe sɔŋ koe yɔe.+ 7 Ale si vudo nana eme tsi fanae la,Nenemae wòna eƒe nu vɔ̃ɖi wɔwɔ fa ɖii. Wose ŋutasesẽ kple gbegblẽ ŋkɔ le eme;+Dɔléle kple dɔvɔ̃ le ŋkunyeme ɖaa. 8 Oo Yerusalem, kpɔ ɖokuiwò dzi nyuie, ne menye nenem o la, wò nu anyɔ ŋu nam* matrɔ ɖa le ŋuwò;+Mawɔ wò gbegbe kple anyigba ɖigbɔlo.”+ 9 Ale aʋakɔwo ƒe Yehowa gblɔe nye esi: “Woaxa Israel ƒe ame susɔeawo abe ale si woxaa waintsetse mlɔeawoe ene. Gado wò asi ɖa abe ame si le waintsetse xam le wainka ŋu ene.” 10 “Ame kae maƒo nu na ahaxlɔ̃ nui? Ame kae aɖo to? Kpɔ ɖa! Woƒe to me xe,* eya tae womeléa to ɖe nya ŋu o.+ Kpɔ ɖa! Yehowa ƒe nya zu alɔmeɖenu na wo;+Medoa dzidzɔ na wo o. 11 Eya ta Yehowa ƒe dɔmedzoe yɔm fũu,Eléle ɖe dɔme tim.”+ “Trɔe kɔ ɖe ɖeviwo dzi le ablɔ me+ Kple ɖekakpui siwo kpe ta la dzi,Na wòakɔ ɖe ŋutsu kple srɔ̃a,Ame tsitsi kple amegãɖeɖi* siaa dzi.+ 12 Woatsɔ woƒe aƒewo ana ame bubuwo Hekpe ɖe woƒe agblewo kple wo srɔ̃wo ŋu.+ Elabena mado nye asi ɖe anyigba la dzi nɔlawo ŋu,” Yehowa ye gblɔe. 13 “Elabena wo katã woklẽa ŋu ɖe viɖe madzɔmadzɔ kpɔkpɔ ŋuti, tso ɖeviwo dzi va se ɖe tsitsiawo dzi;+Tso nyagblɔɖilawo dzi va ɖo nunɔlawo dzi, wo katã wotafaa ame.+ 14 Wole nye dukɔ la ƒe gbagbãƒe* ɖɔm ɖo ɖewoɖewoe le gbɔgblɔm be,‘Ŋutifafa li! Ŋutifafa li!’ Evɔ ŋutifafa aɖeke meli hafi o.+ 15 Ðe ŋunyɔnu si wowɔ la na ŋukpe lé woa? Ŋu mekpe wo kura o! Womenya ale si woana woƒe mo natsi dãa gɔ̃ hã o!+ Eya ta woatsi aʋatsilawo dome,Ne mehe to na wo la, woakli nu,” Yehowa ye gblɔe. 16 Ale Yehowa gblɔe nye esi: “Mitɔ ɖe mɔdogoeƒewo, miakpɔ nu. Mibia blemamɔwo ta se,Mibia afi si mɔ nyuitɔ la le, ne miato edzi,+Ne miakpɔ gbɔdzɔe,”* Gake wogblɔ be: “Míele edzi to ge o.”+ 17 “Meɖo gbetakpɔlawo+ ɖe mia nu, ame siwo gblɔ be,‘Milé to ɖe lãdzo ƒe ɖiɖi ŋu!’”+ Gake wogblɔ be: “Míele to lé ge ɖe eŋu o.”+ 18 “Eya ta mi dukɔwo, misee! Eye mi amehawo,Midze si nu si gbɔna dzɔdzɔ ge ɖe wo dzi. 19 Oo anyigba, see! Mahe gbegblẽ ava dukɔ sia dzi+Wòanye woƒe tame vɔ̃ ɖoɖowo me tsonu,Elabena womelé to ɖe nye nyawo ŋu o,Eye wogbe nye se* la.” 20 “Nu kae lifi si nètsɔ tso Seba la nye nam,Eye nu kae gbekee si tso anyigba didi aɖe dzi la awɔ nam? Miaƒe numevɔsawo medzea ŋunye o,Eye miaƒe vɔsawo medoa dzidzɔ nam o.”+ 21 Eya ta ale Yehowa gblɔe nye esi: “Kpɔ ɖa, maɖo nu ɖi na dukɔ sia wòakli,Eye woaklii adze anyi,Fofowo kple viwo siaa aklii,Aƒelika kple eƒe zɔhɛ siaa aklii,Eye wo katã woatsrɔ̃.”+ 22 Ale Yehowa gblɔe nye esi: “Kpɔ ɖa! Dukɔ aɖe tso dziehenyigba dzi gbɔna,Eye woanyɔ dukɔ gã aɖe tso anyigba ƒe mlɔenuwo.+ 23 Woatsɔ da kple akplɔ ɖe asi. Dukɔ si sẽa ŋuta wònye, eye womekpɔa nublanui o. Woƒe gbe aɖi hoo abe atsiaƒu ƒe gbeɖeɖe ene,Eye woado sɔwo.+ Woabla akpa ɖe ŋuwò abe aʋawɔla ene, Oo Zion vinyɔnu.” 24 Míese eŋu nya. Míaƒe asiwo do agblɔ.+Ŋɔdzi lé mí,Eye míese veve* abe nyɔnu si le ku lém ene.+ 25 Migado yi agble me o,Eye migato mɔ dzi hã o,Elabena yi le futɔ la si;Ŋɔdzi li godoo. 26 Oo, nye dukɔ vinyɔnu,Ta akpanya,+ eye nànɔ mimlim le dzofi me. Xa nu eye nàfa avi hehehe abe ame si viŋutsu ɖeka hɔ̃ ku na ene,+Elabena nugblẽla la gbɔna mía dzi dze ge kpoyi.+ 27 “Metsɔ wò* ɖo galólolae le nye dukɔ la dome,Ne nàdo nu kpɔ tsitotsito,Ale be nàlé ŋku ɖe woƒe zɔzɔme ŋu, eye nàdoe kpɔ. 28 Totrilawo ƒe totrilawo wo katã wonye,+Eye wonɔa ame ŋu gblẽm nɔa yiyim.+ Wole abe akɔbli kple gayibɔ ene;Wo katã wonye nu fitifiti wɔlawo. 29 Yɔxɔmeʋuwo fiã, Gake tsumi koe do tso woƒe dzo me. Wolóloe ʋuu gake dzodzroe,+Eye womete ŋu ɖe ame vɔ̃ɖiwo ɖa le wo dome o.+ 30 Woayɔ wo be klosalo si wogbe,Elabena Yehowa gbe wo.”+\n^ Egɔmeɖeɖe tẽe, “Mikɔ aʋawɔwɔ ŋu.”\n^ Egɔmeɖeɖe tẽe, “Womeɖe woƒe to ƒe boloyi ɖa o.”\n^ Egɔmeɖeɖe tẽe, “ame siwo ƒe ŋkekewo sɔ gbɔ.”\n^ Alo, “gbɔdzɔe na miaƒe luʋɔwo.”\n^ Egɔmeɖeɖe tẽe, “míelé ku.”\n^ Efia, Yeremiya.